text:
SAMBIRU 100
Paulo ndi Timote
Mumpingu wa ku Lustra mwenga munyamata zina laki Timote. Awisi ŵenga Agiriki ndipu anyina ŵenga Ayuda. Anyina a Enike ndi ambuyaki a Loisi, angumusambiza zaku Yehova kwambiya pa unamana waki.
Pa nyengu yo Paulo wanguluta ku Lustra, pa ulendu waki wachiŵi wakupharazga, wanguwona kuti Timote wayanjanga abali ndipu wenga wakunozgeka kuŵawovya. Paulo wangupempha Timote kuti wayendi nayu limoza pa ulendu waki. Pati pajumpha nyengu, Paulo wangusambiza Timote kupharazga ndi kusambiza umampha.
Paulo ndi Timote alongozgekanga ndi mzimu utuŵa kwekosi ko alutanga. Zuŵa linyaki usiku, mu chiwona, munthu munyaki wangukambiya Paulo kuti waluti ku Makedonia kuti wakaŵawovyi. Mwaviyo, Paulo, Timote, Sila ndi Luka anguluta kweniko kuchipharazga ndipu angujalikiska mipingu.
Anthurumi ndi anthukazi anandi anguja Akhristu mutawuni ya Makedonia ku Tesalonika. Kweni Ayuda anyaki achitiyanga sanji Paulo ndi ŵanthu wo wapharazganga nawu. Yiwu angudana ŵanthu anandi ndipu anguguguziya abali wo kwa alongozgi a tawuni yo ndipu adanilizanga kuti: ‘Ŵanthu yaŵa atinkhana ndi boma la Aroma!’ Paulo ndi Timote anguthaŵiya ku Berea ndi usiku chifukwa umoyu wawu wenga pangozi.
Ŵanthu a ku Berea akhumbisisanga kusambira uthenga wamampha. Mwaviyo, Agiriki ndi Ayuda ku Berea anguja Akhristu. Kweni kwati kwaza Ayuda anyaki kutuliya ku Tesalonika, angwambisa masuzgu ivi vinguchitisa kuti Paulo wathaŵiyi ku Athene. Timote ndi Sila angujaliya ku Berea kuti achiski abali. Pavuli paki, Paulo wangukambiya Timote kuti wawere ku Tesalonika, wakawovyi abali kukunthiyapu chifukwa chakuti atombozgekanga ukongwa. Pati pajumpha nyengu, Paulo wangutuma Timote kuti wakachiski abali ndi azichi mumipingu yinyaki.
Paulo wangukambiya Timote kuti: ‘Wo akhumba kuteŵete Yehova azamutombozgeka.’ Timote wangutombozgeka ndipu wanguŵikika mujeri chifukwa cha chivwanu chaki. Wangukondwa chifukwa wangulongo kuti wenga wakugomezeka kwaku Yehova.
Paulo wangukambiya abali a ku Filipi kuti: ‘Ndikutumiziyeningi Timote. Iyu wakusambizeningi kuti muchitengi vinthu nge muteŵeti waku Yehova ndipuso mo mungapharazgiya.’ Paulo waziŵanga kuti Timote wenga wakugomezgeka. Yiwu anguteŵete limoza kwa vyaka vinandi ndipu ayanjananga ukongwa.
“Ndilivi so munyaki wa maŵanaŵanu ngakuyanana ndi ngaki, yo wangaphwere nadi vaku yimwi, pakuti anyaki wosi akhumba vaku yiwu ŵija, vaku Yesu Khristu cha.”—Ŵafilipi 2:20, 21


c: text/html

text:
IVYO ŴANYAMATA NA ŴASUNGWANA ŴAKUFUMBA
Kasi Ningachita Wuli Kuti Nileke Kusuzgika Maghanoghano?
Para walondezga nthowa ziwemi zakuchepeskera suzgo lako, ujipulikengeko makora!
Kasi ungachita wuli?
Wona viyelezgero ivi:
Mazuŵa ghano, Jennifer wakukondwa yayi. Zuŵa lililose wakukhalira waka kulira kwambura chifukwa. Wakukhumba yayi kuchezga na ŵanyake ndipo kanandi wakukana kurya. Wakutondeka kugona ndipo maghanoghano ghake ghakukhazikika yayi. Wakujifumba kuti: ‘Kasi ntchivichi chikunichitikira? Kasi niŵengeso makora nthena?’
Mark wakaŵa na nkharo yiwemi ku sukulu. Kweni sono wakukhumbako yayi ku sukulu, ndipo wakufeluka waka. Mark wali kuleka maseŵero agho wakatemwanga. Ŵabwezi ŵake ŵakumuzizwa. Ŵapapi ŵake nawo ŵakumufipira mtima. Ŵakujifumba kuti, “Kasi ntchifukwa chakuti wakukura panji pali suzgo?”
Kasi nawe ukujipulika nga Jennifer panji Mark? Usange ni nthena, kasi ungachita wuli? Yezga nthowa ziŵiri izi:
Kuyezga kumarana nalo wekha
Kuphalira munthu uyo ukumugomezga
Zgoro A lingawoneka nga ndiwemi waka, chomene para ukukhumba yayi kuyowoya na munthu waliyose. Kweni kasi ndiyo nthowa yiwemi? Baibolo likuti: “Ŵaŵiri ŵakuluska yumoza . . . pakuti usange yumoza wawa, munyake wamuwuskenge. Kweni kasi viŵenge wuli kwa uyo wali yekha para wawa ndipo walije munyake wakuti wamuwuske?”—Mupharazgi 4:9, 10.
Tiyelezgere wasoŵa ndipo uli ku malo ghakofya chomene. Kwafipa, ndipo vigeŵenga vili waka palipose. Kasi ungachita wuli? Kasi ungapempha munthu uyo ukumugomezga kuti wakovwire panji ungaghanaghana waka wekha chakuchita?
Para ukusuzgika maghanoghano vikuyana waka na kuŵa ku malo ghakofya. Nyengo zinyake ungasuzgika maghanoghano. Kweni para suzgo ili likulutilira, ntchiwemi kupempha munthu kuti wakovwire.
FUNDO YA MU BAIBOLO: “Uyo wakujipatura . . . wakukana vinjeru vyose.”—Zintharika 18:1.
Uwemi wa zgoro B ngwakuti, para waphalira mupapi panji munthu mulara uyo ukumugomezga wangakuphalira ivyo iyo wakachita kuti wamarane na suzgo ili.
Panji ungayowoya kuti: ‘Kweni ŵapapi ŵane ŵakunipulikiska yayi umo nkhujipulikira!’ Kasi ndimo viliri nadi? Nangauli suzgo lako lingapambanako na ilo ŵapapi ŵako ŵakasangana nalo apo ŵakaŵa msinkhu wako, kweni umo ukujipulikira ndimo nawo ŵakajipulikiranga. Iwo ŵakumanya makora nthowa yiwemi yakumazgira suzgo lako!
FUNDO YA MU BAIBOLO: “Asi vinjeru vikusangika mu ŵalara, ndiposo mahara ghakwiza na unandi wa mazuŵa?”—Yobu 12:12.
Fundo yakuzirwa: Usange ungaphalira mupapi panji munthu mulara uyo ukugomezga wangakovwira munthowa yiwemi chomene.
Wuli usange suzgo lako likukhumbikwira ku chipatala?
Usange zuŵa lililose ukusuzgika maghanoghano ukwenera kuluta ku chipatala.
Kanandi para ŵachinyamata ŵakukura ŵakusuzgika maghanoghano. Kweni usange ukuwona kuti suzgo lako lajumpha mzere, phalira ŵapapi ŵako kuti mulute ku chipatala.
FUNDO YA MU BAIBOLO: “Ŵanthu awo ŵali makora ŵakukhumbikwira dokotala chara, kweni ŵalwari ndiwo.”—Mateyu 9:12.
Kuchita soni yayi usange ŵakuphalira kuti suzgo lako ndikuru. Ŵachinyamata ŵanandi ŵakusangika na suzgo ili, ndipo ŵakuchira! Ŵabwezi ŵanadi ŵangakuwona wawakawaka yayi.
Ivyo ungachita: Ukwenera kuzikira. Suzgo ili likumara zuŵa limoza yayi, zuŵa zinyake ungaŵa makora, linyake yayi. *
Kasi ungachita wuli?
Kwali ungakhumbikwira munkhwala kwali yayi, pali vinyake ivyo ungachita para ukusuzgika maghanoghano. Ungachita maseŵero ghakukhozga thupi, kurya vyamagulu, na kugona mwakukwana. Ivi vingakovwira kuti uleke kusuzgika maghanoghano. (Mupharazgi 4:6; 1 Timote 4:8) Ulembenge umo ukujipulikira, ivyo ungachita para uli na suzgo ili, ivyo vyakutonda, na ivyo wachita makora.
Kwali uli na nthenda ya kusuzgika maghanoghano panji ukufipa mtima na vinthu vinyake, ntchiwemi kuzomera kuti ŵanyako ŵakovwire ndipo nawe ukwenera kuchitapo kanthu.
Fundo za mu Baibolo izo zingakovwira
“Yehova wali pafupi na ŵakusweka mu mtima. Wakuponoska awo mzimu wawo wateketeka.”—Salimo 34:18.
“Katundu wako umuthwikiske Yehova, ndipo wakovwirenge. Wazomerezgenge chara kuti murunji wawe.”—Salimo 55:22.
“Pakuti ine Yehova Chiuta wako nkhukukora pa woko lako lamalyero, ine nkhuyowoya nawe kuti: ‘Ungawopanga chara, ine nikovwirenge.’”—Yesaya 41:13.
“Kwenjerwa napachoko chara vya zuŵa lakulondezgapo.”—Mateyu 6:34.
“Madandawuro ghinu ghamanyikwe kwa Chiuta. Ndipo mtende wa Chiuta uwo ukuluska maghanoghano ghose, uvikilirenge mitima yinu.”—Ŵafilipi 4:6, 7.
^ ndime 28 Usange ukughanaghana vyakujikoma, phalira munthu mulara uyo ukumugomezga. Kuti umanye vinandi, ŵerenga nkhani ya vigaŵa vinayi ya mutu wakuti “Kodi Kudzipha Ndi Njira Yabwino Yothetsera Mavuto?” mu Wukani! ya Chichewa ya April 2014.

robotstxt: allowed

filter: keep


text: Salimo la Davide. Sumu.101 Nimbenge vya lusungu* na urunji.Nimwimbiraninge malumbo, A Yehova.2 Nichitenge mwakuchenjera kweniso kwambura kalema.Kasi mwizenge pawuli kwa ine?Nendenge mu nyumba yane na mtima wakufikapo.+3 Niŵikengepo yayi kanthu kawakawaka panthazi pa maso ghane.Nkhutinkha milimo ya awo ŵakupatukako ku icho ntchakwenelera.+Nilije nayo ntchito.*4 Mtima wakubendera uli kutali nane.Nizomerezgenge* chara icho ntchiheni.5 Yose uyo wakusesa mzengezgani wake ku udesi,+Nimuchetamiskenge.*Yose uyo wali na maso ghakujikuzga na mtima wamtonyoro,Nimulekelerenge yayi.6 Nilaŵiskenge ku ŵakugomezgeka ŵa charu chapasi,Mwakuti ŵakhale nane.Uyo wakwenda kwambura kafukwa ndiyo waniteŵeterenge.7 Munthu mukhuluku wakhalengemo yayi mu nyumba yane,Mutesi wimengepo yayi pamaso pane.8 Mulenji uliwose nichetamiskenge* ŵaheni wose pa charu chapasi,Kudumuramo ŵabendezi wose mu msumba wa Yehova.+


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Sembe za nyama ni zakupeleŵera (1-4)
-
Sembe ya Khristu yikapelekeka kamoza pera (5-18)
-
Kutijulira nthowa yiphya na yamoyo (19-25)
-
Chenjezgo ku awo ŵakunangira dala (26-31)
-
Chikanga na chipulikano vikovwira kuzizipizga (32-39)
10 Dango ni muzgezge+ wa vinthu viwemi ivyo vikwiza,+ ni vinthu vyeneko yayi. Dango lingaŵazgora ŵakufikapo yayi+ awo ŵakusendelera kwa Chiuta, nangauli nyengo zose ŵakupeleka sembe chaka na chaka.
2 Kuŵenge nthena, asi mphanyi sembe zili kuleka kupelekeka? Chifukwa awo ŵakuchita uteŵeti wakupatulika para ŵatozgeka waka, mphanyi ŵalije njuŵi yakuti mbakwananga.
3 Kweni chaka na chaka sembe izi zikuŵakumbuska kuti mbakwananga.+
4 Pakuti vingachitika yayi kuti ndopa za ng’ombe na za mbuzi ziwuskepo zakwananga.
5 Ntheura, para iyo wakiza mu charu wakati: “‘Sembe na vyakupeleka mukavikhumba yayi, kweni mukaninozgera thupi.
6 Mukakana sembe zakotcha zamsuma na sembe za kwananga.’+
7 Ndipo nkhati: ‘Wonani, niza (mu mupukutu muli kulembeka vya ine) kuzakachita khumbo linu, A Chiuta.’”+
8 Chakwamba, wakati wayowoya kuti: “Mukakhumba yayi nesi kuzomerezga sembe na vyakupeleka kweniso sembe zakotcha zamsuma na sembe za kwananga,” sembe izo zikupelekeka mwakuyana na Dango,
9 wakatiso: “Wonani, niza kuzakachita khumbo linu.”+ Iyo wakuwuskapo chakwamba na kuŵikapo chachiŵiri.
10 Kwizira mu “khumbo” ili,+ tatuŵiskika na sembe ya thupi la Yesu Khristu ilo likapelekeka kamoza pera.+
11 Kweniso, wasembe waliyose wakwimilira pa malo ghake zuŵa na zuŵa kuchita uteŵeti wakupatulika+ na kupeleka sembe zenezizo pera kanandi waka,+ izo zingawuskirapothu yayi zakwananga.+
12 Kweni munthu uyu wakapeleka sembe yimoza pera kuti wawuskepo zakwananga muyirayira ndipo iyo wakakhala ku woko lamalyero la Chiuta.+
13 Sono wakulindilira m’paka ŵalwani ŵake ŵaŵikike kuŵa chakukandapo malundi ghake.+
14 Iyo wazgora awo ŵakutuŵiskika kuŵa ŵakufikapo+ muyirayira kwizira mu sembe yimoza pera.
15 Mzimu utuŵa nawo ukutichitira ukaboni, pakuti chakwamba ukuti:
16 “‘Ili ni phangano ilo nizamupangana nawo pamanyuma pa mazuŵa agho,’ wakuti Yehova. ‘Nizamuŵika malango ghane mu mitima yawo, ndipo nizamughalemba mu maghanoghano ghawo.’”+
17 Pamanyuma ukuti: “Ndipo nizamukumbukaso yayi zakwananga zawo na milimo yawo yiheni.”+
18 Sono para Chiuta wagowokera zakwananga zawo palije chifukwa chakupelekeraso sembe chifukwa cha kwananga.
19 Ntheura ŵabali kwizira mu ndopa za Yesu, tili na chikanga kwenda mu nthowa iyo yikulongozgera mu malo ghatuŵa.+
20 Ndiyo wakatijulira nthowa yiphya na yamoyo. Ndipo wakatijulira apo wakajumpha katani,+ kung’anamura thupi lake.
21 Pakuti tili na wasembe mukuru chomene pa nyumba ya Chiuta,+
22 tiyeni tisendelere na mitima yaunenesko na chipulikano chikuru, pakuti mitima yithu yatozgeka ku njuŵi yiheni,+ kweniso mathupi ghithu ghakugeziskika na maji ghakutowa.+
23 Tiyeni tikoleske chigomezgo chithu icho tikuzomera pakweru ndipo tileke kusunkhunyika,+ chifukwa uyo wakalayizga ngwakugomezgeka.
24 Ndipo tiyeni tighanaghaniranenge na kuchiskana kuti titemwanenge na kuchita milimo yiwemi.+
25 Tingalekanga yayi kuwungana pamoza+ nga umo ŵakuchitira ŵanyake, kweni tikhwimiskanenge,+ tichitenge vyose ivi chomene apo tikuwona zuŵa likuneng’enera.+
26 Chifukwa usange tikuchitira dala kwananga uku tamanya makora unenesko,+ palijeso sembe yinyake ya zakwananga iyo yakhalako,+
27 kweni tilindilire waka cheruzgo chakofya ndiposo ukali wakugolera uwo uzamumyangura awo ŵakususkana na Chiuta.+
28 Munthu waliyose uyo wayuyura Dango la Mozesi wakukomeka kwambura kumuchitira lusungu para pali ukaboni wa ŵanthu ŵaŵiri panji ŵatatu.+
29 Kasi mukughanaghana kuti chizamuŵa chikuru wuli chilango icho chizamwenelera munthu uyo wakandilizga Mwana wa Chiuta na kuyuyura ndopa za phangano+ izo wakatuŵiskika nazo, ndiposo wakuchitira msinjiro mzimu wa lusungu lukuru?+
30 Pakuti tikumumanya uyo wakati: “Nduzga ni zane, nizamuwezgera.” Ndiposo kuti: “Yehova wazamweruzga ŵanthu ŵake.”+
31 Ntchinthu chakofya kuwa mu mawoko gha Chiuta wamoyo.
32 Kweni lutilirani kukumbuka mazuŵa ghakwambilira, apo mukati mwangweluskika,+ mukazizipizga viyezgo vinandi na visuzgo.
33 Nyengo zinyake mukaŵikikanga pakweru kuti mutombozgeke na kusuzgika, ndipo nyengo zinyake mukaŵanga pamoza na awo ŵakasuzgikanga na vinthu vyanthena.
34 Chifukwa mukafipiranga mtima awo ŵakaŵa mu jele ndipo mukazomera mwachimwemwe kupokeka vinthu vinu,+ pakumanya kuti imwe muli na chinthu chiwemi chamuyirayira.+
35 Ntheura, mungatayanga yayi chikanga chinu icho muzamupokerapo njombe yikuru.+
36 Chifukwa mukukhumbikwira kuzizipizga,+ mwakuti para mwachita khumbo la Chiuta, muzakapokere ivyo Chiuta walayizga.
37 Pakuti “kwakhala kanyengo kachoko,”+ ndipo “uyo wakwiza wafikenge nakuti wachedwenge yayi.”+
38 “Kweni murunji wane waŵenge wamoyo chifukwa cha chipulikano,”+ ndipo “usange wakuwelera nyuma, nkhukondwa nayo yayi.”+
39 Ntheura, ise tili mtundu uwo ukuwelera nyuma kuya ku pharanyiko yayi,+ kweni mtundu uwo uli na chipulikano chakusungilira umoyo withu.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Ŵahebere 10
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 37 Bezaleli+ wakapanga Likasa+ la khuni la akasiya. Mu utali likaŵa mikono* yiŵiri na hafu, mu usani mkono umoza na hafu, ndipo msinkhu wake likaŵa mkono umoza na hafu.+2 Wakalimata na golide liwemi mukati na kuwaro, ndipo wakalizingilizga na kamungongonda kagolide.+3 Pamanyuma wakalipangira tuvizingo tunayi twagolide kuti tuŵe muchanya mwa malundi ghake ghanayi, tuvizingo tuŵiri kulwande limoza ndipo tuŵiri kulwande linyake.4 Wakapangaso michiko ya khuni la akasiya na kuyimata na golide.+5 Kufuma apo, wakanjizga michiko iyi mu tuvizingo twamumphepete mwa Likasa kuti yiŵe yakunyamulira Likasa.+6 Wakapanga chibenekelero cha golide liwemi.+ Mu utali chikaŵa mikono yiŵiri na hafu, ndipo mu usani mkono umoza na hafu.+7 Wakapanga ŵakerubi ŵaŵiri ŵagolide.+ Ŵakaŵa ŵakufura na nyondo ndipo wakaŵaŵika kuumaliro wa chibenekelero, uku na uku.+8 Kerubi yumoza wakaŵa kuumaliro ndipo munyake nayo wakaŵaso kuumaliro. Kuumaliro wa chibenekelero wakapangirako ŵakerubi, uku na uku.9 Mapapindo ghaŵiri gha ŵakerubi ghakatandawukira muchanya. Mapapindo ghawo ghakabenekelera chibenekelero.+ Ŵakalazgirana, ndipo visko vyawo vikalazga pa chibenekelero.+10 Penepapo wakapanga thebulu la khuni la akasiya.+ Mu utali likaŵa mikono yiŵiri, mu usani mkono umoza, ndipo msinkhu wake mkono umoza na hafu.+11 Wakalimata na golide liwemi na kulizingilizga na kamungongonda kagolide.12 Wakalipangiraso kafuremu, usani wake nga mbusani wa woko* kuzingilizga thebulu lose, ndipo wakapangaso kamungongonda kagolide kuzingilizga kafuremu.13 Kweniso wakalipangira tuvizingo tunayi twagolide na kuŵika tuvizingo utu mu makona ghanayi umo malundi ghanayi ghakakora.14 Tuvizingo utu tukaŵa pafupi na kafuremu, ndimo mukanjiranga michiko yakunyamulira thebulu.15 Wakapangaso michiko yakunyamulira thebulu ya khuni la akasiya, ndipo wakayimata na golide.16 Wakapangaso viteŵetero vya pa thebulu nga ni mbale zake, nkhombo zake, mabakule ghake, na tuviŵiya twake twakupungulira sembe ya vyakumwa. Wakavipanga na golide liwemi.+17 Pamanyuma wakapanga chakuŵikapo nyali+ cha golide liwemi. Wakapanga chakuŵikapo nyali, chiŵiriŵiri chake na minthavi yake pamoza na nkhombo zake, nthundumu zake, na maluŵa ghake. Chose chikaŵa chakufura na nyondo.+18 Ku chiŵiriŵiri kwa chakuŵikapo nyali kukafuma minthavi 6, minthavi yitatu yikafuma ku chigaŵa chimoza ndipo yinyake yitatu yikafuma ku chigaŵa chinyake.19 Nkhombo zitatu zakupangika nga ni maluŵa gha alimondi zikaŵa ku chigaŵa chimoza cha minthavi, zikaŵa na nthundumu na maluŵa mwakulondezgana. Nkhombo zinyakeso zitatu zakupangika nga ni maluŵa gha alimondi zikaŵa ku chigaŵa chinyake cha munthavi, zikaŵa na nthundumu na maluŵa mwakulondezgana. Ndimo yikaŵira minthavi 6 yakufuma ku chiŵiriŵiri cha chakuŵikapo nyali.20 Pa chiŵiriŵiri cha chakuŵikapo nyali pakaŵa nkhombo zinayi zakupangika nga ni maluŵa gha alimondi ndipo nthundumu na maluŵa vikalondezgana.21 Pasi pa minthavi yiŵiri yakufuma ku chiŵiriŵiri ichi pakaŵa nthundumu, ndipo pasi pa minthavi yinyake yiŵiri pakaŵaso nthundumu, pasi pa minthavi yinyakeso yiŵiri pakaŵaso nthundumu. Minthavi yose 6 yikafuma ku chiŵiriŵiri cha chakuŵikapo nyali.22 Nthundumu na minthavi na chakuŵikapo nyali chose vikapangika kuŵa chinthu chimoza cha golide liwemi lakufura na nyondo.23 Kufuma apo, wakapanga nyali zake 7+ na vyakupanira* vyake na tumajonjo twake. Vikaŵa vya golide liwemi.24 Wakachipanga pamoza na viteŵetero vyake vyose. Wakapangira golide liwemi lakukwana talente* limoza.25 Kufuma apo, wakapanga jotchero la vyakununkhira+ la khuni la akasiya. Likaŵa lakuyana mumphepete mose, mu utali likaŵa mkono umoza, mu usani mkono umoza, ndipo msinkhu wake mikono yiŵiri. Masengwe ghake ghakafuma pa ilo.+26 Wakalimata na golide liwemi, pachanya na muphepete mwake mose zingilizge, na masengwe ghake. Ndipo wakalizingilizga na kamungongonda kagolide.27 Wakalipangira tuvizingo tuŵiri twagolide. Tukaŵa ku vigaŵa viŵiri, musi mwa mungongonda wake, uku na uku, kuti tuŵe twakunjizgamo michiko yiŵiri yakunyamulira.28 Pamanyuma wakapanga michiko ya khuni la akasiya na kuyimata na golide.29 Wakapangaso mafuta ghakupatulika ghakuphakazgira+ na vyakununkhira viwemi,+ vyakusazgika mwaluso.*


text:
FUMBO 9
Kasi Nkhwenera Kugomezga Kuti Vinthu Vikachita Kusintha Kufuma ku Vinyake?
KASI IMWE MUNGACHITA WULI?
Wonani ivyo vyachitikira Alex: Iyo watimbanizgika. Nyengo zose wagomezganga kuti kuli Chiuta ndipo vinthu vikachita kulengeka. Kweni sono msambizi wake wa biology wayowoya mwakusimikizga kuti vinthu vikachita kusintha kufuma ku vinyake, ndipo pali maukaboni agho ŵasayansi ŵasanga. Alex wakukhumba yayi kuwoneka kuti walije mahara. Pamanyuma, wakuyowoya yekha kuti, ‘usange ŵasayansi ŵasanga ukaboni wakuti vinthu vikachita kusintha kufuma ku vinyake, ine ndine njani kuti nisuske?’
Kasi imwe muŵenge Alex, mwate muzomerezgenge kuti vinthu vikachita kusintha kufuma ku vinyake chifukwa chakuti mabuku ndimo ghakuyowoyera?
YIMANI NA KUGHANAGHANA!
Ŵanthu ŵanandi ŵakuchimbilira waka kuyowoya ivyo ŵakugomezga kwambura kumanya chifukwa icho ŵakugomezgera chinthu icho.
Ŵanthu ŵanyake ŵakugomezga kuti vinthu vikalengeka chifukwa ndivyo ŵali kusambizgika ku matchalitchi ghawo.
Ŵanthu ŵanyake ŵakugomezga kuti vinthu vikachita kusintha chifukwa ndivyo ŵali kusambizgika ku sukulu.
MAFUMBO 6 GHAKUTI TIGHANAGHANIREPO
Baibolo likuti: “Nyumba yiliyose yikuzengeka na munthu, kweni uyo wakazenga vinthu vyose ni Chiuta.” (Ŵahebere 3:4) Kasi ntchamahara kugomezga fundo iyi?
IVYO ŴANYAKE ŴAKUYOWOYA: Vyose ivyo viliko vikaphulika waka na kuŵako.
1 Ni njani panji ntchivichi chikapangiska kuti viphulike?
2 Pa fundo ziŵiri izi ni nji iyo njakupulikikwa, yakuti vyose ivyo viliko vikaŵako vyekha na yakuti munyake ndiyo wakapanga?
IVYO ŴANYAKE ŴAKUYOWOYA: Ŵanthu ŵakafuma ku vinyama.
3 Para ŵanthu ŵakafuma ku vinyama, panji titi ku minkhwere, chifukwa wuli mahara ya ŵanthu na minkhwere yakupambana chomene?
4 Chifukwa wuli nanga ni tunthu uto tungawoneka twambura kuzirwa tuli na umoyo wapadera chomene?
IVYO ŴANYAKE ŴAKUYOWOYA: Pali maukaboni ghakulongora kuti vinthu vikasintha nadi kufuma ku vinyake.
5 Kasi munthu uyo wakuyowoya fundo iyi wali kusanga yekha maukaboni agho?
6 Kasi mbanthu ŵalinga awo ŵakugomezga kuti vinthu vikachita kusintha kufuma ku vinyake chifukwa chakuti ŵali kuphalirika kuti ndivyo ŵanthu wose ŵakusambira chomene ŵakugomezga?
Julia wakati: “Tiyelezgere kuti mukwenda mu thengere, mbwenu mwasanga nyumba yakutowa chomene, ka mungaghanaghana kuti: ‘Oo, kanyumba uwemi aka. Makuni ghakwenera kuti ghakawa makora chomene na kupanga nyumba iyi.’ Yayi, mungaghanaghana nthena yayi. Uku kungaŵa kuŵavya mahara. Ipo ntchifukwa wuli mukwenera kugomezga kuti vyose ivyo viliko vikaŵako vyekha?”
Gweni wakati: “Tiyelezgere kuti munthu munyake wamuphalirani kuti charu changuphulika pa malo ghakupulintira mabuku ndipo inki yanguthavukira ku viliŵa na siling’i na kupanga dikishonare yiwemi. Kasi mungamugomezga?”
CHIFUKWA WULI TIKWENERA KUGOMEZGA KUTI KULI CHIUTA?
Baibolo likuti mugwiliskirenge ntchito “nkhongono yinu ya kughanaghana.” (Ŵaroma 12:1) Ichi chikung’anamura kuti para mukugomezga kuti kuli Chiuta
MUNGAYEYEKANGA WAKA YAYI (Nkhughanaghana kuti pakwenera kuŵa munyake uyo wali na nkhongono zikuru)
MUNGALONDEZGANGA WAKA ŴANYINU YAYI (Nkhukhala ku malo agho ŵanthu ŵakutemwa kusopa)
MUNGACHICHIZGIKANGA WAKA YAYI (Ŵapapi ŵane ŵakanilera kuti tigomezgenge kuti kuli Chiuta. Palije chakuti ningachita)
Kweni mukwenera kuŵa na vifukwa vyakupulikikwa ivyo mukugomezgera vinthu.
Teresa wakati: “Para nili mu kilasi ndipo asambizi ŵakusambizga umo mathupi ghithu ghakugwilira ntchito, nkhuwonerathu kuti Chiuta waliko nadi. Chiŵaro chilichose chili na ntchito yake, nanga chingaŵa chichoko wuli. Ndipo kanandi viŵaro vya mu thupi vikugwira ntchito kwambura ise kumanya. Thupi la munthu lili kupangika mwapadera chomene.”
Richard wakati: “Para nawona nyumba yitali chomene, sitima, panji galimoto, nkhujifumba kuti, ‘Ni njani wakapanga?’ Pakukhumbikwa mahara kuti munthu wapange galimoto. Kuti yende, vigaŵa vyose vikwenera kugwira makora ntchito yake. Para galimoto ndiyo yikwenera kupangika na munthu wamahara, kuli wuli munthu.”
Anthony wakati: “Nkhati nasambira chomene sayansi, nkhayamba kuwona kuti ntchakupulikikwa yayi kuti vinthu vikaŵako vyekha. . . . Kwa ine, ntchakusuzga chomene kugomezga kuti vinthu vikaŵako vyekha kuluska kugomezga kuti kuli Mlengi.”
IVYO MUNGAGHANAGHANIRAPO
Nangauli ŵasayansi ŵafufuza nyengo yitali, kweni ŵatondeka kusanga fundo iyo wose ŵangakolerana nayo yakuti vinthu vili kuchita kusintha nadi kufuma ku vinyake. Usange ŵasayansi, ŵakutondeka kukolerana chimoza pa nkhani iyi, kasi tingananga kugonthapo pa ivyo ŵakugomezga?


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
56 Yehova wakuti:
“Koleskani weruzgi wakunyoloka,+ chitani urunji,Pakuti chiponosko chane chizenge sonosono,Ndipo urunji wane uvumbulikenge.+
2 Wakukondwa ni munthu uyo wakuchita ichi,Na mwana wa munthu uyo wakuchikoleska,Mweneuyo wakusunga Sabata kwambura kulinanga,+Uyo wakuwezgako woko lake ku uheni uliwose.
3 Mulendo uyo wajibatika kwa Yehova waleke kuyowoya kuti:‘Yehova+ wanipaturenge nadi ku ŵanthu ŵake.’
Nthunguli yileke kuyowoya kuti: ‘Wonani, ine nili khuni lakomira.’”
4 Pakuti Yehova wakuphalira nthunguli izo zikusunga masabata ghane, izo zikusankha icho nkhukondwa nacho na kukoleska phangano lane kuti:
5 “Nizipenge chikumbusko na zina mu nyumba yane na mukati mwa viliŵa vyane,Chinthu chiwemi chomene kuluska ŵana ŵanalume na ŵanakazi.
Nizipenge zina lamuyirayira,Ilo limalenge chara.
6 Ndipo ŵalendo awo ŵajibatika kwa Yehova kumuteŵetera,Kutemwa zina la Yehova,+Na kuŵa ŵateŵeti ŵake,Wose awo ŵakusunga Sabata kwambura kulinanga,Awo ŵakukoleska phangano lane,
7 Nawo niŵatolerenge ku phiri lane lituŵa+Na kuŵakondweska mu nyumba yane yakusoperamo.
Sembe zawo zakotcha zamsuma na sembe zawo zinyake zipokelerekenge pa jotchero lane.
Pakuti nyumba yane yichemekenge nyumba yakusoperamo ŵanthu wose.”+
8 Fumu Yikuru Yehova, iyo yikuwunganya pamoza ŵakumbininika ŵa Israyeli,+ yikuti:
“Niwunganyenge kwa iyo ŵanyake padera pa awo ŵawunganyika kale.”+
9 Imwe mose vikoko vyamuthondo, zani muzakarye,Imwe mose vinyama vyakofya vyamuthengere.+
10 Ŵalinda ŵake mbachibulumutira,+ palije uyo waŵikako mahara.+
Wose ni ntcheŵe zambuwu, zikubwentha chara.+
Ŵakuŵeŵefuka na kugona pasi, ŵakutemwa kukonona.
11 Ni ntcheŵe zakusotoka na njara,Ŵakukhuta chara.
Mbaliska ŵambura kupulikiska.+
Waliyose wakwenda nthowa yake.Waliyose wa iwo wakupenja chandulo mu ukhuluku, wakuti:
12 “Zaninge, lekani nitoreko vinyo,Tiyeni timwe betubetu chakumwa chakuloŵezga.+
Ndipo namachero kuzamuŵa nga ni muhanya uno, kweni kuluska apa.”
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Yesaya 56
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI YA PAPEJI LAKWAMBA | VO VACHITIKA KUTI BAYIBOLU LIFIKI MPAKA SONU
Ŵanthu Anandi Akhumbanga Kuti Bayibolu Limali
VO ACHITANGA: Alongozi andali ndi alongozi avisopa anandi agwirisiyanga ntchitu fundu zawu m’malu mwakugwirisiya ntchitu fundu za m’Bayibolu. Kanandi akanizanga ŵanthu kugula, kusindikiza ndipuso kufwatuliya Bayibolu. Ŵanaŵaniyani vakuwoniyapu viŵi ivi:
Cham’ma 167 B.C.E.: Fumu Seleucid Antiochus Epiphanes yo wakhumbanga kuti Ayuda alondongi chisopa cha Agiriki, wangulamula kuti ŵanthu anangi mipukutu yosi ya Malemba Ngachiheberi. Wakulemba mbiri munyaki, zina laki Heinrich Graetz, wangulemba kuti: Fumu Seleucid yingutuma ŵanthu kuti, “Akeluwengi ndi kuwotcha mipukutu ya Malangu peposi po ayisaniya, ndipuso kuti abayengi weyosi yo wadandaula kuti aleki kunanga mipukutu yeniyi.”
M’vyaka vapakati pa 476 AD ndi 1500 AD: Alongozi anyaki a chisopa cha Katolika angukwiya chifukwa chakuti ŵanthu a mutchalitchi lawu asambizanga vo Bayibolu likamba m’malu mwakusambiza visambizu va Chikatolika. Munthu weyosi yo wasanilika ndi Bayibolu m’malu mwakusanilika ndi buku la m’Bayibolu la Sumu mu Chilatini, amuwonanga kuti ngwakugaluka. Yiwu angujalikisa dangu ndipu angutuma ŵanthu ŵawu kuti afufuzengi mwakuphwere ndipuso mwaphamphu panyumba yeyosi kuti asaniyi munthu yo wawoneka kuti ngwakugaluka. Ndipuso angutumika kuti abayengi munthu weyosi yo amusaniya kuti ngwakugaluka.
Asani ŵanthu angulinanga nadi Bayibolu uthenga waki mphanyi kulivi.
VO VAWOVYA KUTI BAYIBOLU LIFIKI MPAKA SONU: Fumu Antiochus yalimbananga ndi Ayuda wo ajanga mu Yisraele, kweni pa nyengu iyi, Ayuda anyaki ajanga m’vyaru vinyaki. Akufwatuliya Bayibolu anyaki angukamba kuti cham’ma 100 C.E., Ayuda anandi ajanga m’vyaru vinyaki. Ayuda ŵenaŵa asunganga mipukutu ya Malemba mumasinagogi ndipu Malemba yanga ndingu ŵana ŵawu kweniso Akhristu agwirisiyanga ntchitu.
M’vyaka vapakati pa 476 AD ndi 1500 AD, ŵanthu wo ayanjanga Bayibolu angulutiriza kulifwatuliya chinanga kuti atombozekanga. Mu chaka cha 1400 C.E., vigaŵa vinyaki va Bayibolu vasanilikanga mu vineneru 33, kweni pa nyengu iyi ndipu makina ngakusindikiziya mabuku kulivi. Pavuli paki, ŵanthu angufwatuliya ndi kusindikiza Mabayibolu nganandi.
MO VAWOVYE: Chinanga kuti mafumu ndipuso alongozi avisopa akhumbanga kuti Bayibolu limali kweni sonu Bayibolu lisanilika ndi ŵanthu anandi ndipu lafwatulikiya mu vineneru vinandi kuluska buku lelosi. Bayibolu lawovya ŵanthu m’vyaru vinyaki kupanga malangu, lasintha mijalidu ndipuso vakuchita va ŵanthu anandi.


text:
Kusezga Munthu Kutovya Ukongwa
JULIAN wangukamba kuti: “Charu chingundifinyikiya ukongwa ndati ndavwa chipharazgu chakuti mwana wangu munthurumi wasezgeka. Iyu wenga mwana wangu wakwamba ndipu tayanjananga ukongwa kweniso tachitiyanga limoza vinthu vinandi. Pakwamba wenga ndi nkharu yamampha kweni mwamabuchibuchi wangwamba kuchita vinthu viheni. Muwolu wangu wanguliya ukongwa ndipu ndaziŵanga cha mo ndatingi ndimupembuzgiyengi. Kanandi tajimbanga mlandu chifukwa tawonanga kuti tatondeka kusambiza mwana widu.”
Nchifukwa wuli tingakamba kuti kusezga Mkhristu kutovya ukongwa, po kuŵaŵa so ukongwa? Kumbi Malemba ngakamba kuti nchifukwa wuli cho munthu watenere kusezgeke? Nanga ndi vinthu nivi vo vingachitiska kuti munthu wasezgeki?
VIFUKWA VIŴI VO MUNTHU WASEZGEKE M’MPINGU
Pe vifukwa viŵi vo Kaboni waku Yehova wangasezgeke m’mpingu. Chakwamba, asani Kaboni wakubatizika wachita ubudi ukulu. Ndipu chachiŵi, asani watondeka kulapa ubudi waki.
Chinanga kuti Yehova waziŵa kuti te ambula kufikapu, kweni pe vinthu vinyaki vo wakhumba cha kuti ateŵeti ŵaki achitengi. Mwakuyeruzgiyapu, Yehova wakana kuchita ureŵi, kusopa angoza, kuba, kulonda vinthu vaŵeni mwankhaza, kubaya kweniso kuchita vamizimu.
Kumbi mungazomerezga cha kuti fundu zaku Yehova zambula kusuzga kuzilondo kweniso zititivikiliya? Kumbi ndiyani yo wakhumba cha kuja limoza ndi ŵanthu achimangu, amijalidu yamampha wo mungaŵagomezga? Vakukondwesa ukongwa kuti Akaboni aku Yehova ndiwu aja viyo. Tiwonga ukongwa chifukwa chakuti mufiska layizgu lo mungukamba pa nyengu yo mungujipaturiya kwaku Chiuta kuti muyesesengi kulondo ulongozgi wa m’Mazu ngaki.
Kumbi nchinthu wuli cho chingachitika asani Mkhristu wakubatizika, wachita ubudi ukulu chifukwa chakuti ngwambula kufikapu? Ateŵeti aku Yehova akugomezgeka nawu anguchitapu maubudi kweni Chiuta wanguŵakaniya limu cha. Mwakuyeruzgiyapu, Fumu Davidi wanguchita ureŵi ndipuso wangubaya munthu, kweni mchimi Natani wangumukambiya kuti: “Ambuya atuzgapu uheni waku.”
Chiuta wangugowoke ubudi waku Davidi chifukwa wangulapa kutuliya pasi pa mtima. (Sumu 32:1-5) Mwakuyana ŵaka, mteŵeti waku Yehova mazuŵa nganu wangasezgeka pijapija asani waleka kulapa pamwenga asani walutirizga kuchita vinthu viheni. (Mac. 3:19; 26:20) Asani munthu waleka kulapa kutuliya pasi pa mtima, ŵara wo ŵe m’komiti ya cheruzgu atenere kumusezga.
Pakwamba, tingawona kuti ŵara ananga kusezga munthu yo wabuda pamwenga alivi chanju ndipu tingawona viyo ukongwa asani ndi mubali widu. Kweni Mazu Ngaku Yehova nge ndi vifukwa vakuvwika vo vititovya kugomezga kuti kusezga munthu yo wabuda kulongo kuti watanjika.
KUSEZGA MUNTHU NKHWAKOVYA UKONGWA
Yesu wangukamba kuti, “zeru yirunjiskika ndi machitidu ngaki.” (Mat. 11:19) Mwaviyo, nchinthu chazeru kusezga munthu yo wachita ubudi kweni waleka kulapa chifukwa kutovya ukongwa. Ŵanaŵaniyani fundu zitatu izi:
Kusezga munthu yo wabuda kutumbika zina laku Yehova. Chifukwa chakuti tiziŵika ndi zina laku Yehova, mijalidu yidu yitenere kukolerana ndi zina laki. (Yes. 43:10) Mwakuyeruzgiyapu, nkharu ya mwana yingachitiska kuti zina la awiski litumbikiki pamwenga linyozeki. Mwakuyana ŵaka, ŵanthu angatumbika zina laku Chiuta pamwenga cha chifukwa cha mijalidu ya ŵanthu wo aziŵika ndi zina laki. Ŵanthu angatumbika zina laku Chiuta asani wo aziŵika ndi zina lenili ayesesa kuja ndi mijalidu yamampha. Ivi viyanana ŵaka ndi vo vinguchitika m’nyengu yaku Ezekiele. Ŵanthu a mitundu yinyaki aziŵanga kuti Ayuda aziŵikanga ndi zina laku Yehova.
Zina lakupaturika laku Chiuta lingatumbikika cha asani tichita mijalidu yiheni. Wakutumika Petro wangukambiya Akhristu kuti: “Uli mbana ŵa akuvwiya kwambura kujilinganizga ndi malikhumbira ngakudankha ngamu ujira winu, kweni uli ndimo mweniyo wangumudanani waliri wakupaturika, namwi so muŵi ŵakupaturika mu kajalidu kosi; chifukwa kwalembeka, ‘Mukaŵanga akupaturika, pakuti nde wakupaturika ini.’” (1 Pet. 1:14-16) Kukamba uneneska, jalidu lamampha litumbika zina laku Chiuta.
Tikayika cha kuti asani Kaboni waku Yehova wayamba kuchita mijalidu yiheni, mabwezi ngaki kweniso ŵanthu wo waziŵana nawu aziŵengi. Dangu lakusezga munthu yo wabuda lilongo kuti Yehova we ndi ŵanthu amijalidu yamampha wo atesesa kulondo ulongozgi wa m’Malemba kuti alutirizgi kuja ndi mijalidu yeniyi. Munthu munyaki wanguluta ku mawunganu ku Nyumba ya Ufumu yinyaki ya ku Switzerland ndipu wangukamba kuti wakhumba kuja Kaboni waku Yehova. Mzichi waki wangusezgeka chifukwa cha mijalidu yiheni. Iyu wangukamba kuti wakhumba kuja m’gulu lo “lizomerezga cha mijalidu yiheni.”
Kusezga munthu kuvikiliya mpingu wachikhristu. Wakutumika Paulo wangutcheŵeska Akhristu aku Korinte kuti kuleka kusezga ŵanthu wo achitiya dala ubudi nkhwakofya ukongwa. Iyu wanguyeruzgiya mo ŵanthu aviyo anangiya mpingu ndi yisiti yo yichitiska kuti fulawu yitutumuki. Ndipu wangukamba kuti: “Mtupu umanavi utupiska bulunga losi.” Pavuli paki, wanguŵakambiya kuti: “Musezgeni mtimbanyizgi yo mukati mwinu.”
Viwoneke limu kuti “mtimbanyizgi” yo Paulo wakambanga wanguchita ureŵi wo mbubudi ukulu ukongwa. Ndipu ŵanthu anyaki m’mpingu angwamba kuwona kuti palivi cho wananga. (1 Ŵakor. 5:1, 2) Asani munthu uyu anguleka kumusezga, Akhristu anyaki atingi ayambengi kuchita ureŵi wo ŵanthu anandi achitanga m’msumba wo ajanga. Kukamba uneneska, kulekere ŵanthu wo achitiya dala ubudi kungachitiska kuti ŵanthu alekengi kutumbika fundu zaku Chiuta. (Wak. 8:11) Kweniso, ŵanthu ambula kulapa angananga chigomezgu cha anyawu m’mpingu.
Kusezga kungawovya munthu kuti waje so paubwezi ndi Yehova. Yesu wangukamba za mnyamata munyaki yo wangutuwa pa nyumba ya awiski ndi kuchisakaza chuma chaki mwakuchita mijalidu yiheni. Mwana wakusakaza mwenuyu wanguwona masuzgu ngo munthu wakumana nangu asani waleka kuja pa nyumba ya awiski. Pakumaliya, iyu wanguleka kuchita vinthu viheni, ndipu wangulapa ndi kuwere kwa awiski. (Luka 15:11-24) Yesu wangukonkhoska mo awiski achanju angukondwe mwana wawu wati wasintha ndipu ivi vititiwovya kuvwisa mo Yehova wavwiya. Iyu watitisimikizgiya kuti: “Ndilivi likondwa mu nyifwa ya muheni, kweni kuti muheni waweku ku nthowa yaki, waŵi ndi umoyu.”
Mwakuyana ŵaka, munthu yo wasezgeka m’mpingu wachikhristu wangawona kuti wataya mwaŵi ukulu. Masuzgu ngo wangakumana nangu chifukwa cha ubudi wo wachita kweniso kukumbuka likondwa lo wenga nalu pa nyengu yo wenga pa ubwezi wakukho ndi Yehova ndi ŵanthu ŵaki, vingamuchitiska kuti wasinthi ndi kuja so paubwezi ndi Yehova.
Kuti tiwovyi munthu yo wasezgeka tikhumbika kuja ndi chanju kweniso chiganga. Wakulemba sumu Davidi wangukamba kuti, “munthu wamampha wandilangi ndi kundichenya mwa ulemu” ndipu asani wandichenya vingaja nge kuti wandipaka mafuta pamutu. (Sumu 141:5) Kuti tivwisi umampha fundu iyi, tiyeruzgiyi kuti munthu munyaki waturya sima. Pavuli paki, buli la nyama litimukhata pakhosi. Iyu watondeka kulongoro kweniso kututa umampha ndipu nthazi zamumaliya. Asani munthu wangaleka kumovya mwaliŵi mbwenu wafwengi. Pavuli paki, munyaki watimutchaya mwanthazi pamusana kuti buli lilokoki. Chinanga kuti wangavwa kuŵaŵa ukongwa chifukwa chakutchayika kweni vingamuwovya kuti wataskiki. Mwakuyana ŵaka, Davidi wanguziŵa kuti munthu murunji wakhumbika kuchenyeka mwanthazi kuti wawovyeki.
Kusezga kutovya munthu wakunanga kuti wasinthi. Mwakuyeruzgiyapu, mwana munthurumi waku Julian yo wazumbulika kukwamba kwa nkhani iyi wangusintha pati pajumpha vyaka 10. Iyu wanguwere m’mpingu ndipu sonu wateŵete nge mura. Ndipu wangukamba kuti: “Kusezgeka kungundiwovya kuziŵa kuti vo ndachitanga venga viheni ukongwa. Ndipu kukamba uneneska, ndakhumbikanga nadi kusezgeka kuti ndisinthi.”
MO TINGALONGORE KUTI TITANJA MUNTHU YO WASEZGEKA
Mbuneneska kuti kulondo ulongozgi wakukwaskana ndi munthu yo wasezgeka nkhwakusuzga kweni asani tileka kuwulondo vingachitiska kuti suzgu iyi yikuwi ukongwa. Mwaviyo, tosi tikhumbika kuyesesa kulondo ulongozgi wenuwu.
Ŵara wo ŵe ndi nchitu yakupasa chitima yakukambiya munthu kuti wasezgeka, atesesa kulongo chanju chaku Yehova. Asani akambiya munthu kuti wasezgeka, atimukonkhoske mwakuvwika umampha kweniso mwachanju vo wangachita kuti wawere so m’mpingu. Kweniso akambiskana kaŵikaŵi ndi ŵanthu akusezgeka wo alongo kuti asintha kuti akaŵakumbuski mo angawere kwaku Yehova. *
Ŵanthu a m’banja la munthu yo wasezgeka angalongo kuti atimuyanja kweniso atanja mpingu asani ayesesa kulondo ulongozgi wa mo angachitiya ndi munthu wakusezgeka. Julian wangukamba kuti: “Iyu wenga mwana wangu nadi kweni vo wanguchita vinguchitiska kuti tileki kuchitiya vinthu limoza.”
Akhristu wosi m’mpingu angalongo kuti avwiya dangu lakukwaskana ndi munthu wakusezgeka asani aleka kukambiskana nayu. (1 Ŵakor. 5:11; 2 Yoh. 10, 11) Asani achita viyo ndikuti atovya kuti chilangu cho Yehova wapereka kuziya mwa ŵara chigwiri nchitu. Kukamba uneneska, ŵanthu a m’banja la munthu yo wasezgeka nawu asuzgika ukongwa. Mwaviyo, wosi m’mpingu atenere kulongo chanju kweniso kuwovya ŵanthu ŵenaŵa kuti alekengi kujivwa nge kuti nawu akhumbika cha kucheza ndi Akhristu anyawu.
Julian wangumaliza ndi mazu ngakuti: “Kusezga munthu nkhwakukhumbika chifukwa kutitovya kuchita vinthu mwakukoliyana ndi fundu zaku Yehova. Chinanga wuli vakuŵaŵa kweni umampha waki utaziwoneka asani pajumpha nyengu. Asani ndinguzomerezga kuti mwana wangu wachitengi nkharu yiheni watingi wasinthengi cha.”
^ ndimi 24 Wonani Chigongwi cha Alinda cha Chichewa cha April 15, 1991, peji 21 mpaka 23.


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Limbikirani kuti muŵe ŵakukhwima (1-3)
-
Awo ŵapatukako ŵakukhomaso mwana wa Chiuta pa khuni (4-8)
-
Mukhorwe na chigomezgo chinu (9-12)
-
Layizgo la Chiuta ndanadi (13-20)
6 Sono pakuti tamara kusambira chisambizgo chakwambilira+ cha Khristu, tiyeni tilimbikire kuti tiŵe ŵakukhwima.+ Tileke kwambaso pakwamba, ndiko kuti, kusambiraso vya kung’anamuka mtima ku milimo yakufwa, na chipulikano mwa Chiuta,
2 kusambira vya ubatizo, kuŵika mawoko pa ŵanthu,+ kuwuka kwa ŵakufwa,+ na cheruzgo chamuyirayira.
3 Ichi tichitenge nadi, usange Chiuta wazomerezga.
4 Ŵanthu awo ŵakangweluskika kale,+ ndipo ŵali kuchetako chawanangwa chakuchanya na kupokako mzimu utuŵa,
5 awo ŵali kuchetako mazgu ghawemi gha Chiuta na nkhongono za nyengo iyo yikwiza,
6 sono ŵali kupatukako.+ Ŵanthu aŵa ntchakusuzga kuŵawuskaso kuti ŵang’anamuke mtima, chifukwa ŵakhomaso Mwana wa Chiuta pa khuni na kumulengeska pa wumba.+
7 Charu chikupokera thumbiko kwa Chiuta para chikumwa maji gha vula iyo yikuwa kanandi waka, ndipo chikumezga vyakumera ivyo vikovwira awo ŵakuchilima.
8 Kweni para charu chamezga minga na nthura, chikulekeka ndipo chikuŵa pafupi kutembeka, paumaliro chikuwotcheka.
9 Kweni imwe ŵakutemweka, nangauli tikuyowoya nthena, tikukhorwa na vinthu viwemi, vinthu vya chiponosko.
10 Chiuta ngwambura urunji yayi kuti waluwe mulimo winu na chitemwa icho mukalongora ku zina lake+ pakuteŵetera ŵatuŵa ndipo mukulutilira kuŵateŵetera.
11 Tikukhumba kuti waliyose wa imwe walutilire kulimbikira mwakuti muŵe ŵakukhorwa chomene na chigomezgo chinu+ m’paka paumaliro.+
12 Muchitenge nthena mwakuti muleke kuŵa ŵachizita,+ kweni muyezgenge awo ŵakuhara malayizgo chifukwa ŵali na chipulikano ndiposo mbakuzikira.
13 Apo Chiuta wakapelekanga layizgo lake kwa Abrahamu, wakalapa mwa iyo yekha, pakuti pakaŵavya munyake mukuru wakuluska iyo kuti walape mwa iyo,+
14 wakati: “Nikutumbikenge nadi ndipo nizamukwandaniska nadi.”+
15 Ntheura Abrahamu wakati walongora kuzikira, wakapokera layizgo ili.
16 Pakuti ŵanthu ŵakulapa mwa uyo ni mukuru kwa iwo, ndipo chilapo chawo chikumazga mphindano yiliyose, pakuti kwa iwo ntchakukhozgera dango.+
17 Mwakuyana waka, Chiuta pakukhumba kuŵalongora makora ŵahaliri ŵa layizgo+ kuti khumbo lake ndambura kusintha, wakalikhozga na chilapo.
18 Ivi vikaŵa nthena kuti, kwizira mu vinthu viŵiri vyambura kusintha ivyo ntchambura machitiko kuti Chiuta watete,+ ise tachimbilira mu chakubisamamo chake, tiŵe ŵakukhwima mtima chomene na kukoleska chigomezgo icho chaŵikika panthazi pithu.
19 Chigomezgo icho tili nacho+ chili nga ni nyanguru wa umoyo withu, ntchanadi na chakukhora, ndipo chikunjira mukati mwa katani,+
20 umo Yesu,+ mudangiliri withu wali kunjira m’malo mwa ise, uyo wazgoka wasembe mukuru nga ni Melekizedeki ndipo waŵenge wasembe muyirayira.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Ŵahebere 6
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ubwezi wa Davide na Yonatani (1-4)
-
Sauli wakuchitira sanji Davide (5-9)
-
Sauli wakukhumba kukoma Davide (10-19)
-
Davide watora Mikala mwana wa Sauli (20-30)
18 Wakati wamara kuyowoya na Sauli, Yonatani+ na Davide ŵakamba kutemwana chomene, ndipo Yonatani wakamba kumutemwa nga umo wakujitemwera yekha.+
2 Kufuma pa zuŵa lira, Sauli wakamutora Davide, ndipo wakamuzomerezgaso chara kuwelera ku nyumba ya awiske.+
3 Yonatani wakachita phangano na Davide,+ chifukwa wakamutemwa nga umo wakujitemwera yekha.+
4 Yonatani wakavura munjilira wake wambura mawoko uwo wakavwara, wakamupa Davide, pamoza na laya lake, lupanga, uta, na lamba.
5 Davide wakamba kuluta ku nkhondo ndipo vinthu vikamwenderanga makora+ kulikose uko Sauli wamutuma. Ntheura Sauli wakamwimika kuŵa mulongozgi wa ŵanalume ŵa nkhondo.+ Ichi chikakondweska ŵanthu wose kweniso ŵateŵeti ŵa Sauli.
6 Para Davide na ŵanji ŵawerako kukakoma Ŵafilisiti, ŵanakazi ŵakizanga kufuma mu misumba yose ya Israyeli, kuti ŵazakakumane na Themba Sauli. Ŵakimbanga sumu+ na kuvina, ŵakalizganga tung’oma,+ kusekelera, na kulizga ŵazeze.
7 Ŵanakazi awo ŵakasekeleranga ŵakimbanga kuti:
“Sauli wakoma vikwi vyake,Ndipo Davide vikwi na vikwi.”+
8 Sauli wakakalipa chomene,+ ndipo sumu iyi yikamukwiyiska, pakuti wakati: “Ŵakulumba Davide pakuyowoya kuti vikwi na vikwi, kweni ine ŵakunilumba na vikwi pera. Icho chakhalako kuti ŵamupe ni uthemba.”+
9 Kufuma pa zuŵa lira, Sauli wakamuwonanga makora yayi Davide.
10 Zuŵa lakulondezgapo, mzimu uheni wakufuma kwa Chiuta ukamwizira Sauli,+ ndipo wakamba kulaŵantha mu nyumba, apo Davide wakimbanga na kulizga bango+ nga umo wakachitiranga nyengo zinyake. Sauli wakaŵa na mkondo mu woko lake,+
11 wakaponya mkondo,+ wakati mu mtima: ‘Nimunyekezge Davide ku chimati!’ Kweni Davide wakaŵeka kaŵiri.
12 Sauli wakawopa Davide chifukwa Yehova wakaŵa nayo,+ kweni kwa Sauli wakafumako.+
13 Sauli wakamuwuskapo Davide pamaso pake, wakamwimika kuŵa mulongozgi wa vikwi. Davide wakalongozganga ŵasilikari ku nkhondo.+
14 Pa vyose ivyo Davide wakachitanga, vinthu vikamwenderanga makora,+ ndipo Yehova wakaŵa nayo.+
15 Sauli wakati wawona kuti Davide vinthu vikumwendera makora, wakamba kumopa.
16 Kweni Israyeli yose na Yuda ŵakamutemwa Davide, chifukwa wakaŵalongozganga pa nkhondo.
17 Pamanyuma Sauli wakati kwa Davide: “Wona, mwana wane mulara msungwana Merabu.+ Nikupenge kuti waŵe muwoli wako.+ Kweni iwe ulutilire kuŵa na chikanga, urwe nkhondo za Yehova.”+ Pakuti Sauli wakati mu mtima wake: ‘Woko lane lingimikananga nayo yayi. Ŵafilisiti ndiwo ŵamukome.’+
18 Davide wakati kwa Sauli: “Kasi ine na ŵabali ŵane ndise ŵanjani, ndipo mbumba ya kwa adada nkhavichi mu Israyeli, kuti ine niŵe mukweni wa themba?”+
19 Kweni nyengo yikati yakwana kuti ŵapeleke Merabu, mwana msungwana wa Sauli, kwa Davide, wakaŵa kuti wapelekeka kale kuŵa muwoli wa Adiriyeli+ Mumehola.
20 Mikala+ mwana msungwana wa Sauli wakamutemwa Davide. Sauli wakaphalirika nkhani iyi, ndipo yikamukondweska.
21 Ntheura Sauli wakati: “Nimupenge kuti chiŵe nga ntchipingo, mwakuti woko la Ŵafilisiti likaŵe pa iyo.”+ Penepapo Sauli wakati kwa Davide kachiŵiri: “Upangenge ubali wa nthengwa na ine muhanya uno.”
22 Pamanyuma Sauli wakalangura ŵateŵeti ŵake kuti: “Muphalirani Davide mwachibisibisi kuti: ‘Wona, themba likukondwa nawe, ndipo ŵateŵeti ŵake wose ŵakukutemwa. Sono panga ubali wa nthengwa na themba.’”
23 Ŵateŵeti ŵa Sauli ŵakati ŵamuphalira vinthu ivi, Davide wakati: “Kasi imwe mukuwona kuti ntchinthu chipusu kupanga ubali wa nthengwa na themba, asi ndine mukavu na munthu bweka?”+
24 Ŵateŵeti ŵa Sauli ŵakati kwa iyo: “Ivi ndivyo Davide wayowoya.”
25 Penepapo Sauli wakati: “Mukati kwa Davide: ‘Themba likukhumba maloworo chara+ kweni vikumba 100 vyakunthazi vya nkhule za ŵanalume+ Ŵafilisiti, kuwezgera nduzga ŵalwani ŵa themba.’” Sauli wakachita chiŵembu kuti Davide wakafwe mu woko la Ŵafilisiti.
26 Ŵateŵeti ŵakamuphalira Davide mazgu agha, ndipo nkhani iyi yikamukondweska Davide kuti wapange ubali wa nthengwa na themba.+ Nyengo yakwimikika yindakwane,
27 Davide wakaluta na ŵanalume ŵake, wakakoma ŵanalume 200 ŵa Ŵafilisiti ndipo wakiza na vikumba vyakunthazi vyakukwana kwa themba, kuti wapange ubali wa nthengwa na themba. Sauli wakamupa mwana wake Mikala kuŵa muwoli wake.+
28 Sauli wakamanya kuti Yehova wakaŵa na Davide,+ kweniso kuti mwana wake Mikala wakamutemwanga Davide.+
29 Sauli wakamuwopa chomene Davide, ndipo wakaŵa mulwani wa Davide umoyo wake wose.+
30 Ŵakaronga ŵa Ŵafilisiti ŵakalutanga ku nkhondo, kweni nyengo yose iyo ŵakalutiranga ku nkhondo, Davide vinthu vikamwenderanga makora kuluska ŵateŵeti wose ŵa Sauli.+ Zina lake likakwezgeka chomene.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
1 Samuyeli 18
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
5 Wakati wawona mizinda wakakwera mu phiri, ndipo wakati wakhala pasi, ŵasambiri ŵake ŵakiza kwa iyo.
2 Ndipo wakajura mulomo wake na kwamba kuŵasambizga, wakati:
3 “Mbakukondwa awo ŵakumanya kuti ŵali na njara yauzimu,+ pakuti Ufumu wakuchanya ngwawo.
4 “Mbakukondwa awo ŵakutengera, pakuti ŵazamusanguluskika.+
5 “Mbakukondwa awo mbakuzika,+ pakuti ŵazamuhara charu chapasi.+
6 “Mbakukondwa awo ŵakupulika njara na nyota+ yaurunji, pakuti ŵazamukhuta.+
7 “Mbakukondwa awo mbalusungu,+ pakuti ŵazamulongoreka lusungu.
8 “Mbakukondwa awo mbakutowa mu mtima,+ pakuti ŵazamuwona Chiuta.
9 “Mbakukondwa awo mbamtende,+ pakuti ŵazamuchemeka ŵana ŵa Chiuta.
10 “Mbakukondwa awo ŵatambuzgika chifukwa cha urunji,+ pakuti Ufumu wakuchanya ngwawo.
11 “Ŵakukondwa ndimwe para ŵanthu ŵakumutombozgani+ na kumutambuzgani+ ndiposo kumuteterani uheni wa mtundu uliwose chifukwa cha ine.+
12 Sekelerani na kukondwa chomene,+ pakuti njombe yinu+ njikuru kuchanya, chifukwa ndimo ŵakatambuzgira ntchimi izo zikaŵako pambere imwe mundaŵeko.+
13 “Imwe ndimwe mchere+ wa charu chapasi, kweni usange mchere wasukuluka, kasi nkhongono yake yingaweleramo wuli? Ungagwiraso ntchito yiliyose chara kweni ukuponyeka kuwaro+ kuti ukandike na ŵanthu.
14 “Ndimwe ungweru wa charu.+ Msumba ungabisika chara para uli pachanya pa phiri.
15 Ŵanthu ŵakukozga nyali na kuyibenekelera na chidunga chara, kweni ŵakuyiŵika pa chakuŵikapo nyali, ndipo yikuŵalira wose awo ŵali mu nyumba.+
16 Mwakuyana waka, ungweru winu uŵale panthazi pa ŵanthu,+ mwakuti ŵawone milimo yinu yiwemi+ na kupeleka uchindami kwa Awiskemwe ŵakuchanya.+
17 “Lekani kughanaghana kuti nkhizira kuparanya Dango panji ivyo Ntchimi zikalemba. Nkhizira kuzakaparanya chara, kweni kufiska.+
18 Nadi nkhumuphalirani, kuchanya na charu chapasi vingamara mwaluŵiro, kweni lizgu limoza ilo lili kulembeka mu Dango limarenge chara, m’paka vinthu vyose vichitike.+
19 Ntheura yose uyo wakuswa limoza la malango ghachoko chomene agha na kusambizga ŵanyake kuchita nthena, wazamuchemeka muchoko chomene mu Ufumu wakuchanya. Kweni uyo wakughachita na kusambizga ŵanyake, wazamuchemeka mukuru mu Ufumu wakuchanya.
20 Pakuti nkhumuphalirani kuti usange urunji winu ukuluska wa ŵalembi na Ŵafarisi chara,+ muzamunjira chara mu Ufumu wakuchanya.+
21 “Mukapulika kuti ŵanthu ŵa mu nyengo yakale ŵakaphalirika kuti: ‘Ungakomanga munthu chara,+ ndipo waliyose uyo wakukoma munthu wazamweruzgika na khoti.’+
22 Kweni ine nkhumuphalirani kuti waliyose uyo wakulutilira kukwiyira+ mubali wake wazamweruzgika na khoti, ndipo waliyose uyo wakunena mubali wake na mazgu ghamsinjiro, wazamweruzgika na Khoti Likuru Chomene. Apo yose uyo wakuti, ‘Chindere chakumalirapo iwe!’ wazamuŵa wakwenelera Gehena wamoto.+
23 “Usange ukwiza na chawanangwa chako ku jotchero+ ndipo penepara wakumbuka kuti mubali wako wali nawe na kafukwa,
24 uchileke chawanangwa chako penepapo panthazi pa jotchero. Ulute, ukawezgerepo dankha mtende na mubali wako. Para wawerako ndipo upeleke chawanangwa chako.+
25 “Phemana luŵiro na uyo wakumangalira, peneapo uli nayo mu nthowa pakuluta ku khoti, mwakuti iyo waleke kukakupeleka kwa mweruzgi, kweniso kuti mweruzgi waleke kukakupeleka kwa msilikari wa pa khoti, na kukuponya mu jele.+
26 Nadi nkhukuphalira, ufumengemo chara mu jele m’paka upeleke dankha kandalama kaumaliro.
27 “Mukapulika kuti kukayowoyeka kuti: ‘Ungaleŵanga chara.’+
28 Kweni ine nkhumuphalirani kuti waliyose uyo wakulutilira kulaŵiska mwanakazi+ na kuŵa nayo na khumbiro, wachita nayo kale uleŵi mu mtima wake.+
29 Sono usange jiso lako lamalyero likukukhuŵazga, ulikozombole na kulitaya.+ Pakuti ntchiwemi kutaya chiŵaro chako chimoza kuluska kuti thupi lako lose liponyeke mu Gehena.+
30 Kweniso, usange woko lako lamalyero likukukhuŵazga, ulidumure na kulitaya.+ Pakuti ntchiwemi kutaya chiŵaro chako chimoza kuluska kuti thupi lako lose liponyeke mu Gehena.+
31 “Ndiposo kukayowoyeka kuti: ‘Yose uyo wakupata muwoli wake, wamupe kalata yachipati.’+
32 Kweni ine nkhumuphalirani kuti waliyose uyo wakupata muwoli wake kwambura chifukwa cha uzaghali, wakumuŵika pa ngozi ya kuchita uleŵi. Ndipo waliyose uyo wakutora mwanakazi uyo wapatika, wakuchita uleŵi.+
33 “Mukapulikaso kuti ŵanthu ŵa mu nyengo yakale ŵakaphalirika kuti: ‘Ungalapanga kwambura kuchita chara,+ kweni ufiskenge vilapo vyako kwa Yehova.’+
34 Kweni ine nkhumuphalirani kuti: Mungalapanga chara napachoko,+ nanga nkhulapira kuchanya, chifukwa ntchizumbe cha Chiuta,
35 nesi charu chapasi, chifukwa ntchakukandapo malundi ghake,+ nesi Yerusalemu, chifukwa ni msumba wa Themba likuru.+
36 Mungalapanga na mutu winu chara, chifukwa nanga ni sisi limoza mungalizgora chara kuti liŵe lituŵa panji lifipa.
37 Mazgu ghinu ghaŵenge waka ‘Enya’ kung’anamura enya, ‘Chara’ winu, chara,+ pakuti agho ghakujumpha pa mazgu agha ngakufuma kwa muheni.+
38 “Mukapulika kuti kukayowoyeka kuti: ‘Jiso pa jiso ndipo jino pa jino.’+
39 Kweni ine nkhumuphalirani kuti: Ungalimbananga na muheni chara, kweni uyo wakupamantha pa thama lako lamalyero, umuzgolereso linyake.+
40 Usange munthu wakukhumba kuya nawe ku khoti na kupoka laya lako lamukati, muleka watoreso na laya lako lakuwaro.+
41 Usange uyo wali na mazaza wakukuchichizga kuti umuyeyezgeko katundu pa mtunda wa kilomita yimoza, iwe wende nayo makilomita ghaŵiri.
42 Umupe uyo wakukulomba, ndipo ungamulazgiranga nkhonyoro chara uyo wakukhumba kukongora kwa iwe.+
43 “Mukapulika kuti kukayowoyeka kuti: ‘Utemwenge mzengezgani wako+ na kutinkha mulwani wako.’
44 Kweni ine nkhumuphalirani kuti: Lutilirani kutemwa ŵalwani ŵinu+ na kulombera awo ŵakumutambuzgani,+
45 mwakuti mulongore kuti ndimwe ŵana ŵa Awiskemwe ŵakuchanya,+ pakuti iwo ŵakufumiskira dazi lawo pa ŵanthu ŵaheni na ŵawemi. Ndipo ŵakulokweska vula pa ŵanthu ŵarunji na ŵambura urunji.+
46 Chifukwa usange mukutemwa awo ŵakumutemwani, muli na njombe wuli?+ Asi awo ŵakusonkheska msonkho nawo ndimo ŵakuchitira?
47 Ndipo usange mukutawuzga ŵabali ŵinu pera, mukuchita chinthu wuli chapadera? Asi ŵanthu ŵamitundu nawo ndimo ŵakuchitira?
48 Ntheura muŵe ŵakufikapo, nga umo Awiskemwe ŵakuchanya ŵaliri ŵakufikapo.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Mateyu 5
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
“Mungazomerezanga Cha Kuti Manja Nginu Ngaje Ngambula Nthazi”
“Mungazomerezanga cha kuti manja nginu ngaje ngambula nthazi.”
SUMU: 54, 32
1, 2. (a) Kumbi ndi masuzgu nanga ngo ŵanthu anandi akumana nangu mazuŵa nganu, nanga masuzgu ngenanga ngachitisanji? (b) Kumbi Chiuta watitilayizganji pa lemba la Yesaya 41:10, 13?
MUZICHI munyaki yo ndi mpayiniya ndipu wakutolana ndi mura mumpingu wanguti: “Chinanga kuti nditesesa kuteŵete Yehova kweni ndaja ndichitama kwa vyaka vinandi chifukwa chakusuzgika maŵanaŵanu. Venivi vichitisa kuti nditondekengi kugona, ndiŵengevi nthazi, nditondekengi kukoliyana ndi anyangu ndipu nyengu zinyaki ndiŵanaŵana kuti ndileki kuteŵete Yehova kweniso ndifwi.”
2 Kumbi mwawona mo mzichi uyu wavwiya? Vakuchitisa chitima kuti tikumana ndi vinthu vinandi mucharu chaku Satana ichi, vo vitititimbanyiza ukongwa. Ivi vichitisa kuti tisuzgikengi maŵanaŵanu ndipuso titondekengi kuchita vinandi. Vo tikumana navu, tingaviyeruziya ndi ndondowa yo ayimangiliya kuboti kuti lileki kwenda. (Nthanthi 12:25) Kumbi ndi vinthu nivi vo vingakutondekesani kuchita vinandi? Panyaki musuzgika maŵanaŵanu chifukwa chakuti munyinu pamwenga mubali winu wakutayika, mutama nthenda yikulu, musuzgika kusaniriya banja linu vinthu vakukhumbika chifukwa chakusoŵa kwa ndalama pamwenga mususkika ndi ŵanthu a mu banja linu. Venivi vingakusuzgani maŵanaŵanu ndipu vingachitisa kuti muŵevi nthazi. Vingakuchitisani so kuti muleki kuja ndi likondwa. Chinanga kuti vingaŵa viyo, jani ndi chigomezu kuti Chiuta ngwakunozeka kukuwovyani.—Ŵerengani Yesaya 41:10, 13.
3, 4. (a) Kumbi Bayibolu ling’anamuwanji asani lizumbuwa mazu ngakuti “manja”? (b) Ntchinthu wuli chingachitisa kuti manja ngidu ngaleki kuja ndi nthazi?
3 Kanandi Bayibolu lizumbuwa viŵalu va liŵavu pakukonkhosa mijalidu pamwenga vakuchitika vakupambanapambana. Mwakuyeruzgiyapu, janja lizumbulika kanandi m’Bayibolu. Kuwovya munthu kuti janja laki lije lanthazi, kungang’anamuwa kumuchiska, kumuwovya kuti waleki kuchita mantha ndipuso kuti waje ndi nthazi zakuchitiya chinthu chinyaki. (1 Sam. 23:16; Ezra 1:6) Kungang’anamuwa so kuja ndi maŵanaŵanu ngamampha kweniso chigomezu chakuti vinthu vijengi umampha kunthazi.
4 Nyengu zinyaki asani akamba za manja ngambula nthazi, akonkhosa za munthu yo waguŵa pamwenga wawona kuti palivi yo wangamuwovya. (2 Mik. 15:7; Ŵah. 12:12) Kanandi munthu waviyo, waleka kuteŵete Yehova. Kumbi ndiyani wangakuchiskani asani mukumana ndi vinthu vo vitikufipisani mtima, vitikuchitisani kuti muleki kuja ndi nthazi, musuzgikengi maŵanaŵanu ndipuso vo vingatimbanyiza ubwezi winu ndi Yehova? Ntchinthu wuli cho chingakuchiskani kweniso kukuwovyani kuti mukunthiyepu ndipuso kuti muje ndi likondwa?
“JANJA LAKU YEHOVA NDIFUPI CHA KUTI LINGATONDEKA KUTASKA”
5. (a) Ntchinthu wuli cho tingachita asani takumana ndi masuzgu, nanga titenere kukumbukanji? (b) Kumbi tikambisanengenji munkhani iyi?
5 Ŵerengani Zefaniya 3:16, 17. M’malu mwakuchita mantha ndipuso kugongowa, vo viyanana ŵaka ndi manja ngambula nthazi, Yehova yo ndi Awusefwi achanju, watitikambiya kuti ‘timuponyiyengi vosi vo tifipa navu mtima.’ (1 Pet. 5:7) Titenere kukumbuka vo Chiuta wangukambiya Ayisraele wo ŵenga ku ukapolu kuti, janja laki lanthazi ‘ndifupi cha kuti lingatondeka kutaska’ ateŵeti ŵaki akugomezeka. (Yes. 59:1) Munkhani iyi, tikambisanengi vakuwoniyapu vitatu va m’Bayibolu, vo vilongo kuti Yehova wakhumbisisa ndipuso waziŵa mo wangawovye ŵanthu ŵaki kuti achitengi khumbu laki, chinanga kuti akumana ndi masuzgu ngo ngangawoneka kuti ngakulu. Tiyeni tiwoni mo vakuwoniyapu venivi vingakuwovyiyani kuja ndi chivwanu chakukho.
6, 7. Kumbi tisambiranji pa mo Ayisraele anguphariya nkhondu Amaleke?
6 Pati pajumpha nyengu yimanavi kutuliya po Ayisraele angutaskikiya mwakuziziswa ku ukapolu ku Egipiti, Amaleke anguŵayukiya. Mwakulondo ulongozi wo Mosese wangupereka, Yoswa yo wenga wambula mantha wangulongoza Ayisraele kuchichita nkhondu ndi Amaleke. Nkhondu ye mukati, Mosese wanguto Aroni ndi Huru ndipu wanguluta nawu paphiri lo lenga pafupi ndi po achitiyanga nkhondu. Yiwu awonanga nkhondu yo yichichitika. Kumbi anthurumi atatu ŵenaŵa, athaŵanga nkhondu chifukwa cha mantha? Awa!
7 Mosese wangugwirisiya ntchitu nthowa yo yinguchitisa kuti Ayisraele aphari nkhondu. Iyu wangukoleze nthonga yaku Chiuta wauneneska ndipu wangusose manja muchanya. Asani Mosese wachita viyo, Yehova wapasanga nthazi Ayisraele ndipu apharanga nkhondu. Kweni asani Mosese wasisa manja ngaki chifukwa cha kuvuka, Amaleke ndiwu apharanga. Mwaviyo, Aroni ndi Huru anguchitapu kanthu mwaliŵi. Yiwu ‘anguto mwa ndi kuwuŵika pasi ndipu [Mosese] wangujapu. Pavuli paki, Aroni ndi Huru, anguko manja ngaki, munyaki lamaryi munyaki lamazge, kuti waleki kungasisa mpaka lumwi kusere.’ Janja lanthazi laku Chiuta linguwovya Ayisraele kuti aphari nkhondu.—Chit. 17:8-13.
8. (a) Kumbi Asa wanguchita wuli Aetiopia ŵati ayamba kuwofya Ayuda? (b) Kumbi tingalongo wuli kuti tithemba Chiuta nge mo Asa wanguchitiya?
8 Mu nyengu yaku Asa yo wenga Fumu, Yehova wangulongo so kuti janja laki lenga lifupi cha. M’Bayibolu muzumbulika nkhondu zinandi zo zinguchitika mu nyengu yakali. Kweni nkhondu yikulu, yenga yo yinguchitika ndi Zera wa ku Etiopia. Iyu wenga ndi asilikali 1,000,000 wo ayiziŵanga umampha nkhondu. Asilikali wo ŵenga ndi Asa, abiliyangamu pafupifupi kaŵi mugulu la nkhondu laku Zera. Mungawona kuti kwatingi kuŵengi kwambula kusuzga kuti Asa wayambi kufipa mtima, kopa ndipuso kuŵavi nthazi chifukwa chakuŵanaŵana kuti wapharengi cha nkhondu. M’malu mwaki, Asa wanguromba kwaku Yehova kuti wamuwovyi. Iyu wawonekanga nge kuti wangaŵaphara cha asilikali a ku Etiopia, kweni “kwaku Chiuta vosi vamachitika.” (Mat. 19:26) Chiuta wangulongo nthazi zaki zikulu ndipu “wanguthereska Aetiopia pa masu paku Asa,” yo wenga “wakugomezeka pa umoyu waki wosi.”—2 Mik. 14:8-13; 1 Ŵakar. 15:14.
9. (a) Kumbi ndi vinthu wuli vo vatingi vitondekesengi Nehemiya kuzenga so mpanda wa Yerusalemu? (b) Kumbi Chiuta wangumuka wuli rombu laku Nehemiya?
9 Ŵanaŵaniyani mo Nehemiya wanguvwiya wati waluta ku Yerusalemu. Iyu wangusaniya kuti Yerusalemu ngwakuvikilirika ukongwa cha ndipu Ayuda ŵenga ndi mantha ukongwa. Ŵanthu a mitundu yinyaki aŵawofyanga, vo vinguchitisa kuti manja nga Ayuda ngaje ngambula nthazi ndipu awopanga kwamba kuzenga so mpanda wa Yerusalemu. Kumbi venivi vinguchitisa kuti Nehemiya nayu wachiti mantha? Awa! Nge mo Mosese, Asa ndipuso ateŵeti anyaki akugomezeka aku Yehova anguchitiya, Nehemiya wangulongo kuti wagomezanga Yehova kwamba kali chifukwa chakuti warombanga kwaku iyu. Pa nyengu iyi, wangugomeza so Yehova. Yehova wangumuka rombu laku Nehemiya lakutuliya pasi pa mtima lakupempha kuti waŵawovyi pa masuzgu ngo Ayuda angukumana nangu, ngo awonanga kuti angamalana nangu cha. Chiuta wangugwirisiya ntchitu ‘nthazi zaki zikulu’ ndi “janja laki lanthazi” kuti wachiski Ayuda wo manja ngawu ngengavi nthazi. (Ŵerengani Nehemiya 1:10; 2:17-20; 6:9.) Kumbi mugomeza kuti Yehova wagwirisiya ntchitu ‘nthazi zaki zikulu’ ndi “janja laki lanthazi” kuti wachiski ateŵeti ŵaki mazuŵa nganu?
YEHOVA WAKUWOVYENINGI KUTI MANJA NGINU NGAJE NGANTHAZI
10, 11. (a) Kumbi Satana wachita wuli kuti tileki kuchita phamphu pakupharazga? (b) Ndi vinthu nivi vo Yehova wagwirisiya ntchitu kuti watichiski? (c) Kumbi imwi mwayanduwa wuli ndi masambiru ngo mulonde mugulu laku Yehova?
10 Tiziŵa kuti Dyaboli walekengi cha kulimbana nasi kuti tileki kuteŵete Chiuta. Iyu wagwirisiya ntchitu maboma, alongozi a visopa ndi ŵanthu akugaluka kuti atipusikiziyengi ndipuso atiwofyengi. Ntchifukwa wuli Satana wachita venivi? Iyu wakhumba kuti tileki kuchita phamphu pa ntchitu yakupharazga uthenga wamampha. Chinanga kuti ve viyo, Yehova ngwakunozeka kweniso ngwakukhumbisisa kutipasa nthazi mwakugwirisiya ntchitu mzimu utuŵa. (1 Mik. 29:12) Tikhumbika kupempha mzimu waku Yehova kuti utiwovyi pakulimbana ndi masuzgu ngo tikumana nangu chifukwa chaku Satana ndipuso charu chiheni ichi. (Sumu 18:39; 1 Ŵakor. 10:13) Tikhumbika so kuwonga Yehova chifukwa wakutipasa Mazu ngaki, ngo ngakulembeka mwakulongozeka ndi mzimu waki. Aŵanaŵaniyani so mabuku ngo tilonde mwezi wewosi ngo ngakonkhosa fundu za m’Bayibolu! Mazu ngo ngakulembeka pa lemba la Zekariya 8:9, 13 (ŵerengani) ngangukambika pa nyengu yo nyumba yakusopiyamu yazengekanga so ku Yerusalemu ndipu ngatitichiska so mazuŵa nganu.
11 Tichiskika so ndi vo Chiuta watitisambiza pa maunganu nga mpingu, ngadera, ngachigaŵa kweniso mumasukulu nga gulu laku Chiuta. Masambiru ngenanga, ngatitiwovya kuja ndi maŵanaŵanu ngakwenere, kuja ndi vilatu kuti titeŵete Yehova ndipuso kufiska maudindu nganandi ngachikhristu ngo te nangu. (Sumu 119:32) Kumbi imwi mukhumbisisa kuchiskika ndi masambiru ngenanga?
12. Kumbi titenere kuchitanji kuti tilutirizi kuja pa ubwezi wakukho ndi Yehova?
12 Yehova wanguwovya Ayisraele kuthereska Amaleke ndi Aetiopia. Iyu wangupasa nthazi Nehemiya ndi wo wagwiranga nawu ntchitu kuti amalizi kuzenga mpanda wa Yerusalemu. Mwakuyanana ŵaka, Chiuta watipasengi nthazi kuti tilutirizgi kugwira ntchitu yakupharazga chinanga kuti ŵanthu atitisuska, akana kuvwisiya uthenga widu ndipuso tikumana ndi vinthu vakufipisa mtima. (1 Pet. 5:10) Tikhumbika cha kuŵanaŵana kuti Yehova watiwovyengi mwakuziziswa kweni tikhumbika kuchitapu kanthu. Titenere kuŵerenga Mazu ngaku Chiuta zuŵa lelosi, kunozgeke maunganu ndipuso kuwungana sabata yeyosi. Tisambizengi maŵanaŵanu ngidu ndi mtima widu mwakusambira Bayibolu pakutija kweniso kuchita kusopa kwa pabanja. Titenere so kuromba kwaku Yehova nyengu zosi. Tingazomerezanga cha kuti kupenja vinthu vakuliŵavu pamwenga kuchita vinthu vinyaki, kutitondekesi kuchita vinthu vo Yehova wagwirisiya ntchitu kuti watipasi nthazi kweniso kuti watichiski. Asani muwona kuti mutondeka kuchita vinthu venivi, pemphani Chiuta kuti wakuwovyeni. Muwonengi mo mzimu waki ‘ukuchiskiyeningi ndi kukupasani khumbiru ndipuso nthazi kuti muchiti vinthu vo vitimukondwesa.’ (Ŵaf. 2:13) Nanga mungachitanji kuti muchiski anyinu?
MUCHISKENGI WO ALIVI NTHAZI
13, 14. (a) Kumbi mubali munyaki wanguchiskika wuli muwolu waki wati watayika? (b) Kumbi tingachita wuli kuti tichiski anyidu?
13 Yehova wagwirisiya ntchitu abali ndi azichi pacharu chosi kuti atichiskengi. Kumbukani kuti wakutumika Paulo wangulemba kuti: “Chiskani wo manja ngawu ngalivi nthazi ndipuso wo makongonu ngawu ngazilirika, ndipu lutirizani kunyoloska nthowa za malundi nginu.” (Ŵah. 12:12, 13) Akhristu anandi a mu nyengu ya akutumika, achiskikanga ndi Akhristu anyawu. Ivi ndivu so vichitika mazuŵa nganu. Mwakuyeruzgiyapu, mubali munyaki muwolu waki wati watayika, wangukumana so ndi masuzgu nganyaki ngakulu. Iyu wanguti: “Ndinguziŵa kuti tingasankha cha mayeseru ngo tingakumana nangu, nyengu yo tingakumana nangu pamwenga kuti tikumani nangu kalinga. Kuromba kweniso kusambira Bayibolu pakundija, vandiwovya kuti ndikunthiyepu. Ndachiskika ukongwa chifukwa cha chovyu cha abali ndi azichi. Ndawona kuti kuja pa ubwezi wakukho ndi Yehova techendakumani ndi masuzgu nkhwakukhumbika ukongwa.”
14 Aroni ndi Huru anguwovya Mosese kuti walutirizi kusose manja muchanya nkhondu yichichitika. Nasi, tikhumbika kusaniya nthowa zo tingawovye anyidu pamwenga kuŵachitiya chinthu chinyaki cho chingaŵawovya. Kumbi mbayani wo tingaŵawovya? Tingawovya akukota, wo atama, wo asuskika ndi ŵanthu a mu banja lawu, wo aja ŵija ndipuso wo mubali wawu pamwenga munyawu wakutayika. Tingawovya so achinyamata wo ateseka kuti achiti vinthu viheni pamwenga kuti apenjengi vinthu va mucharu ichi, nge masambiru ngapachanya, ndalama zinandi pamwenga ntchitu zapachanya. (1 Ŵat. 3:1-3; 5:11, 14) Yesesani kusaniya nthowa zo mungalongole kuti muŵanaŵaniya anyinu asani mwe pa Nyumba ya Ufumu, mu uteŵeti, muryiya limoza chakurya pamwenga asani mukambisana nawu pafoni.
15. Kumbi mazu ngakuchiska ngangaŵawovya wuli Akhristu anyidu?
15 Muchimi Azaria wanguchiska Asa limoza ndi ŵanthu wo wenga nawu, ŵati aphara nkhondu mwakuziziswa. Iyu wanguŵakambiya kuti: “Kweni imwi, jani anthazi ndipu mungachitanga mphwayi cha, chifukwa musaniyengi mphotu pa ntchitu yinu.” (2 Mik. 15:7) Mazu yanga nganguchitisa kuti Asa wasinthi vinthu vinandi kuti ŵanthu ayambi so kusopa kwauneneska. Mwakuyanana ŵaka, mazu ngakuchiska ngo mungakambiya anyinu ngangaŵawovya ukongwa. Mungaŵawovya kuti achiti vinandi pakuteŵete Yehova. (Nthanthi 15:23) Asani mwe pa maunganu, mungalekanga cha kumuka fundu zakuchiska chifukwa chakuŵanaŵana kuti zingaŵawovya cha anyinu.
16. Nge mo Nehemiya wanguchitiya, kumbi ŵara mumpingu angachiska wuli ŵanthu wo alivi nthazi? Kumbi Akhristu anyinu akuwovyani wuli?
16 Yehova wanguwovya Nehemiya ndi anyaki kuzenga so mpanda wa Yerusalemu. Yiwu angumaliza kugwira ntchitu yeniyi mazuŵa 52 pe! (Neh. 2:18; 6:15, 16) Nehemiya wawoneriyanga ŵaka cha kweni nayu wazengangaku. (Neh. 5:16) Mwakuyanana ŵaka, ŵara anandi wo atanja abali ndi azichi, achita nge mo Nehemiya wanguchitiya. Yiwu atovya pa ntchitu zakuzenga zo zichitika mugulu laku Yehova kweniso atowesa ndi kunoza Nyumba za Ufumu zo awunganamu. Asani apharazga limoza ndi Akhristu anyawu ndipuso achita maulendu nga uliska, achiska ŵanthu wo afipa mtima chifukwa cha masuzgu ngo akumana nangu.—Ŵerengani Yesaya 35:3, 4.
“MUNGAZOMEREZANGA CHA KUTI MANJA NGINU NGAJE NGAMBULA NTHAZI”
17, 18. Ntchinthu wuli cho titenere kugomeza asani tikumana ndi masuzgu pamwenga vinthu vakufipisa mtima?
17 Kuteŵete limoza ndi Akhristu anyidu kutovya kuti tikoliyanengi. Kutovya so kuti tiyanjanengi ukongwa ndipuso tigomezengi ndi mtima wosi kuti vo Chiuta watilayizga vazamufiskika. Asani tichiska anyidu, titiŵawovya kuti amalanengi ndi vinthu vakugongowesa vo akumana navu kweniso kuti alutirizi kugomeza kuti vinthu vijengi umampha kunthazi. Kuchiska anyidu kutitiwovya kuti tigomezengi kuti vo Chiuta walayizga vifiskikengi nadi. Kukamba uneneska, asani tichiska anyidu, nasi tichiskika.
18 Asani tiwona mo Yehova wanguwovye ateŵeti ŵaki a mu nyengu yakali pa vakuchitika vakupambanapambana kweniso mo wanguŵavikiriya, vititiwovya kuja ndi chivwanu chakukho ndipuso kumugomeza. Mwaviyo, asani mukumana ndi mayeseru pamwenga masuzgu, ‘mungazomerezanga cha kuti manja nginu ngaje ngambula nthazi’! M’malu mwaki, murombengi kwaku Yehova ndipuso zomerezani kuti janja laki lanthazi likuchiskeni kweniso likulongozeni kuti muzisaniyi vitumbiku mu Ufumu waki.—Sumu 73:23, 24.


text:
SAMBIRO 69
Gabriyeli Wakiza kwa Mariya
Elizabeti wakaŵa na mubali wake zina lake Mariya, ndipo wakakhalanga mu tawuni ya Nazarete ku Galileya. Mariya wakapangana na Yosefe kalipentara kuti ŵatoranenge. Apo mungelo Gabriyeli wakizanga kwa Mariya, Elizabeti wakaŵa na nthumbo ya myezi 6. Gabriyeli wakati: ‘Monire, Mariya. Yehova wakuchindika chomene.’ Mariya wakapulikiska yayi ivyo Gabriyeli wakang’anamuranga. Gabriyeli wakati: ‘Uŵenge na nthumbo ndipo uzamubaba mwana msepuka ndipo uzamumuthya Yesu. Wazamuŵa Fumu. Ufumu wake uzamuŵa wamuyirayira.’
Mariya wakati: ‘Kweni ine nindagonanepo na mwanalume. Kasi ningaŵa wuli na mwana?’ Gabriyeli wakati: ‘Palije icho chingamutonda Yehova. Mzimu utuŵa wizenge pa iwe, ndipo uŵenge na mwana. Mubali wako Elizabeti nayo wali na nthumbo.’ Mariya wakati: ‘Ndine muzgakazi wa Yehova. Vichitike kwa ine umo mwayowoyera.’
Mariya wakaluta kukawona Elizabeti uyo wakakhalanga mu tawuni iyo yikaŵa ku mapiri. Elizabeti wakati wapulika monire wa Mariya, bonda munthumbo yake wakasunkhunyika. Elizabeti wakazuzgika na mzimu utuŵa, ndipo wakati: ‘Mariya, Yehova wakutumbika. Ni mwaŵi kuŵa na mama wa Fumu yane mu nyumba yane.’ Mariya wakati: ‘Nkhulumba Yehova na mtima wane wose.’ Mariya wakakhala na Elizabeti myezi yitatu, ndipo wakawelera ku Nazarete.
Yosefe wakati wamanya kuti Mariya wali na nthumbo, wakakhumbanga kumazga chibwezi. Kweni mungelo wakawonekera kwa iyo mu maloto, ndipo wakati: ‘Kopa yayi kumutora. Palije icho wabuda.’ Ntheura Yosefe wakatora Mariya kuŵa muwoli wake ndipo wakaluta nayo ku nyumba yake.
“Yehova wakuchita chilichose icho wakhumba, kuchanya na charu chapasi.”—Salimo 135:6


text:
Kalata Yakufuma ku Wupu Wakulongozga
Ŵakutemweka Ŵakhristu Ŵanyithu:
Pakuŵa ŵanthu ŵakusopa Yehova, tikughatemwa Mazgu ghake, Baibolo. Tikukhorwa kuti likutiphalira vinthu ivyo vikachitika nadi, ulongozgi wakovwira pa umoyo, kweniso ukaboni wakuti Yehova wakutemwa ŵanthu. (Salimo 119:105; Luka 1:3; 1 Yohane 4:19) Tikukhumba chomene kovwira ŵanthu ŵanyake kuti ŵamanye unenesko wakuzirwa uwo uli mu Mazgu gha Chiuta. Ntheura, tili ŵakukondwa kufumiska buku ili lakuti “Ivyo Mungasambira mu Baibolo.” Lekani timuphaliraniko pachoko waka vya buku ili.
Chomene buku ili tanozgera ŵana. Kweni tingawovwiliraso ŵanthu ŵalara msinkhu awo ŵakukhumba kumanya vinandi vya Baibolo. Pakuti Baibolo ni buku la waliyose, tikugomezga kuti tose tisangenge chandulo na visambizgo ivyo vingatovwira kuti tiŵe ŵakukondwa nadi.
Pakutolera ivyo vikuyowoyeka mu Baibolo, buku ili likutiphalira nkhani za ŵanthu kwambira pa kulenga kuya munthazi. Tayezgeska kulongosora nkhani za mu Baibolo mwakupulikikwa makora kweniso munthowa yipusu, kuyana na umo zikachitikira.
Kweni buku ili likulongosora waka nkhani za mu Baibolo yayi, lili na vinandi. Kalembero na vithuzithuzi vyanozgeka munthowa yakuti tiŵenge nga tikuwona ivyo vikachitikanga kweniso kujipulika nga mbanthu awo ŵakuzunulika.
Buku ili litovwirenge kuwona kuti Baibolo ni buku ilo likuyowoya vya ŵanthu awo ŵakapulikiranga Yehova kweniso awo ŵakamupulikira yayi. Likutovwira kuti tisambirepo kanthu ku ŵanthu aŵa. (Ŵaroma 15:4; 1 Ŵakorinte 10:6) Buku ili lagaŵika mu vigaŵa 14. Pakwambilira pa chigaŵa chilichose pali fundo zakudumura za ivyo tisambirenge.
Usange ndimwe mupapi, mungamuŵazgira mwana winu sambiro limoza na kudumbiskana nayo vithuzithuzi ivyo vilipo. Kufuma apo, mose mungaŵazgira lumoza mavesi agho pafuma sambiro ilo. Movwirani mwana winu kuti wamanyenge kukolerana kwa ivyo mwaŵazga mu Baibolo na sambiro la mu buku ili. Nthowa iyi njiwemiso para mukovwira munthu mulara kuti wamanye uthenga uwo uli mu Baibolo.
Tikugomezga kuti buku ili liwovwirenge ŵanthu ŵa mitima yakwenelera, ŵana na ŵalara wuwo, kusambira Baibolo na kulondezga ivyo ŵakusambira pa umoyo wawo. Nawo ŵangamba kusopa Yehova na kuŵa mu mbumba yake.
Ndise ŵabali ŵinu,
Wupu Wakulongozga wa Ŵakaboni ŵa Yehova


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
6 Sono mu mazuŵa agha, apo ŵasambiri ŵakasazgikiranga Ŵayuda awo ŵakayowoyanga Chigiriki ŵakamba kunyunyutira Ŵayuda awo ŵakayowoyanga Chihebere, chifukwa vyokoro vyawo ŵakavizerezganga pakugaŵa vyakurya zuŵa na zuŵa.+
2 Ntheura ŵapositole 12 ŵakachema wumba wa ŵasambiri ndipo ŵakati: “Ntchakwenelera chara kuti ise tileke kusambizga mazgu gha Chiuta na kwamba kukagaŵa vyakurya ku mathebulu.+
3 Ipo ŵabali, sankhani ŵanalume 7 ŵalumbiri luwemi,+ awo ŵali na mzimu kweniso vinjeru,+ kuti tiŵape mulimo wakwenelera uwu.+
4 Kweni ise tiŵikenge mtima pa kulomba na uteŵeti wa mazgu gha Chiuta.”
5 Wumba wose ukakondwa na ivyo ŵapositole ŵakayowoya. Ntheura ŵakasora Stefano, mwanalume uyo wakaŵa na chipulikano ndiposo mzimu utuŵa. Ŵakasoraso Filipu,+ Porokoro, Nikanoro, Timoni, Paramena, na Nikolasi wa ku Antiyoke uyo wakang’anamukira ku Chiyuda.
6 Ŵakiza nawo ku ŵapositole, ndipo ŵapositole ŵakati ŵalomba, ŵakaŵika mawoko ghawo pa iwo.+
7 Ntheura, mazgu gha Chiuta ghakalutilira kuthandazgika,+ ndipo ŵasambiri ŵakalutilira kusazgikira+ mu Yerusalemu. Ŵasembe ŵanandi ŵakamba kuŵa na chipulikano.+
8 Sono Stefano, Chiuta wakamupa mtima walusungu na nkhongono, wakachitanga minthondwe yikuru na vimanyikwiro pakati pa ŵanthu.
9 Kukiza ŵanalume ŵanyake awo ŵakachemekanga kuti Sunagoge la Ŵakuwombokwa, na Ŵakurene, Ŵaalekizandiriya, na ŵanyake ŵakufuma ku Kilikiya na Asiya, kuti ŵasuskane na Stefano.
10 Kweni ŵakatondeka kumususka chifukwa mzimu ukamovwira kuyowoya mwavinjeru.+
11 Ndipo ŵakanyengelera ŵanthu kumphepete kuti ŵakayowoye kuti: “Tamupulika wakuyowoya vinthu vyakuyuyura Mozesi na Chiuta.”
12 Ndipo ŵakavundura ŵanthu, ŵalara, na ŵalembi, ndipo ŵakiza mwamabuchi na kumukora ndipo ŵakaluta nayo ku Khoti Likuru la Ŵayuda.
13 Ndipo ŵakiza na ŵakaboni ŵatesi, awo ŵakati: “Munthu uyu wachali kuyowoya vinthu vyakuyuyura Dango na malo ghatuŵa agha.
14 Tamupulika wakuyowoya kuti Yesu Munazarete uyu wazamuwiskira pasi malo agha na kusintha malango agho Mozesi wakatipa.”
15 Ndipo wose awo ŵakaŵa mu Khoti Likuru la Ŵayuda ŵakamudodoliska, ŵakawona kuti chisko chake chikaŵa nga ntchisko cha mungelo.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Milimo 6
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 10 Ahabu+ wakaŵa na ŵana ŵanalume 70 mu Samariya. Ntheura Yehu wakalemba makalata na kughatuma ku Samariya, ku ŵakaronga ŵa Yezireli, ŵalara,+ na kwa awo ŵakapweleleranga ŵana ŵa Ahabu, wakati:2 “Para kalata iyi yikufika kwa imwe, muŵenge kuti muli na ŵana ŵa fumu yinu, kweniso magileta ghankhondo, mahachi, msumba wa malinga ghakukhora, na vilwero.3 Pa ŵana ŵa fumu yinu musorepo mwana muwemi na wakwenelera,* mumuŵike pa chitengo cha awiske. Pamanyuma mulwere nyumba ya fumu yinu.”4 Kweni ŵakaŵa na wofi, ŵakati: “Wonani, usange mathemba ghaŵiri ghakatondeka kwima pamaso pake,+ kasi ise tingimako wuli?”5 Ntheura mulaŵiliri wa nyumba ya themba, nduna ya mu msumba, ŵalara, na awo ŵakapweleleranga ŵana ŵa Ahabu ŵakatuma uthenga uwu kwa Yehu: “Ise tili ŵateŵeti ŵinu, ndipo chilichose icho mutiphalirenge tichitenge. Timikengepo waliyose chara kuŵa themba. Chitani chilichose icho mukuwona kuti ntchiwemi mu maso ghinu.”6 Penepapo wakaŵalembera kalata yachiŵiri, wakati: “Usange muli ku chigaŵa chane ndipo muli ŵakunozgeka kunipulikira, mutore mitu ya ŵana ŵanalume ŵa fumu yinu na kwiza nayo kwa ine namachero pa nyengo yeneyiyi ku Yezireli.”Sono ŵana ŵanalume 70 ŵa themba ŵakaŵa na ŵalaraŵalara ŵa mu msumba, awo ŵakaŵaleranga.7 Kalata yikati yafika kwa iwo, ŵakatora ŵana ŵanalume 70 ŵa themba na kuŵakoma.+ Ŵakatora mitu yawo, ŵakayiŵika mu vihengo na kuyitumizga kwa iyo ku Yezireli.8 Thenga likiza na kuphalira Yehu kuti: “Ŵiza nayo mitu ya ŵana ŵa themba.” Iyo wakati: “Muyiwunjike viwunjiko viŵiri pa mulyango wa pa chipata cha msumba m’paka mulenji.”9 Mulenjilenji, Yehu wakati wafuma, wakimilira panthazi pa ŵanthu wose, wakati: “Imwe mulije mulandu.* Ine ndine nkhachitira chiŵembu fumu yane, nkhayikoma,+ kweni ni njani wakoma ŵanthu wose aŵa?10 Sono manyani kuti palije nanga ni lizgu limoza la Yehova, ilo Yehova wayowoya kwimikana na nyumba ya Ahabu litondekenge kufiskika.*+ Yehova wachita ivyo wakayowoya kwizira mwa muteŵeti wake Eliya.”+11 Yehu wakakomaso wose awo ŵakakhalapo mu nyumba ya Ahabu ku Yezireli, kweniso ŵakuchindikika ŵake wose, ŵabwezi ŵake, na ŵasembe ŵake,+ m’paka pakaŵavya uyo wakaponapo.+12 Penepapo wakawuka na kuluta ku Samariya. Mu nthowa, wakafika pa nyumba yakukakiliramo ya ŵaliska.*13 Yehu wakakumana na ŵabali ŵa Ahaziya+ themba la Yuda, wakati kwa iwo: “Kasi ndimwe anjani?” Iwo ŵakati: “Ndise ŵabali ŵa Ahaziya, ndipo tikuluta kuti tikafumbe usange vyose vili makora na ŵana ŵa themba na ŵana ŵa fumukazi.”14 Nyengo yeneyiyo wakati: “Ŵakorani ŵamoyo!” Ntheura ŵakaŵakora ŵamoyo, ŵakaŵakomera pa chisimi cha pa nyumba yakukakiliramo, ŵanalume 42. Pakaŵavya nanga njumoza wakaponapo.+15 Apo wakafumanga kura, wakasanga Yehonadabu+ mwana wa Rekabu,+ uyo wakiza kuzakakumana nayo. Wakati wamutawuzga,* wakati: “Kasi mtima wako uli nadi* kwa ine, nga umo mtima wane uliri ku mtima wako?”Yehonadabu wakati: “Uli ntheura nadi.”“Usange ni nthena, ipo nipe woko lako.”Ntheura wakamupa woko lake ndipo Yehu wakamuguzira mu gileta lake.16 Penepapo wakati: “Zanga ulute nane ukawone kuti ine nkhulekelera yayi munthu wakulimbana na* Yehova.”+ Ntheura ŵakakwera gileta lake lankhondo.17 Wakafika ku Samariya, wakakoma wose awo ŵakakhalapo ŵa nyumba ya Ahabu ku Samariya, m’paka ŵakamara+ kuyana na mazgu agho Yehova wakayowoya kwa Eliya.+18 Yehu wakawunganya ŵanthu wose, wakati kwa iwo: “Ahabu wakasopa Baala pachoko waka,+ kweni Yehu wamusopenge chomene.19 Ntheura chemani ntchimi zose za Baala,+ ŵasopi ŵake wose, na ŵasembe ŵake wose.+ Paŵavye nanga njumoza wakutondeka kwiza, chifukwa nipelekenge sembe yikuru kwa Baala. Waliyose uyo walekenge kwiza waŵenge wamoyo chara.” Kweni Yehu wakachita uryarya kuti waparanye ŵasopi ŵa Baala.20 Yehu wakalutizga kuti: “Pharazgani* ungano wapadera wa Baala.” Ntheura ŵakapharazga.21 Pamanyuma Yehu wakatuma mazgu mu Israyeli yose, ndipo ŵasopi wose ŵa Baala ŵakiza. Pakaŵavya nanga njumoza uyo wakatondeka kwiza. Ŵakanjira mu nyumba* ya Baala,+ ndipo nyumba ya Baala yikazura kwamba kunthazi m’paka kumasinda.22 Wakaphalira uyo wakalaŵiliranga chipinda cha vyakuvwara kuti: “Fumiska malaya ghose gha ŵasopi ŵa Baala wize nagho.” Ntheura wakafumiska vyakuvwara vyawo.23 Penepapo Yehu na Yehonadabu+ mwana wa Rekabu ŵakanjira mu nyumba ya Baala. Yehu wakati ku ŵasopi ŵa Baala: “Penjani makoramakora muwone usange muli uyo wakusopa Yehova muno, kweni muŵe awo ŵakusopa Baala pera.”24 Ŵakanjira kukapeleka sembe zinyake na sembe zakotcha. Yehu wakimika ŵanthu 80 kuwaro, wakati: “Usange munthu waliyose uyo namupeleka mu woko linu wachimbira, umoyo winu utolekenge mu malo gha umoyo wake.”25 Wakati wamara kupeleka sembe yakotcha, Yehu wakati ku ŵalinda na ŵasilikari: “Njirani, muŵakome! Paŵavye nanga njumoza wachimbire.”+ Ntheura ŵalinda na ŵasilikari ŵakaŵakoma na lupanga na kuŵafumiskira kuwaro, ŵakalutilira m’paka mu chipinda chakupatulika* cha nyumba ya Baala.26 Penepapo ŵakafumiskira kuwaro vipilara vyakupatulika+ vya nyumba ya Baala na kuviwotcha vyose.+27 Ŵakawiskira pasi chipilara chakupatulika+ cha Baala na kubwangandura nyumba ya Baala,+ yikazgoka chizara* nga umo yiliri m’paka muhanya uno.28 Umu ndimo Yehu wakaparanyira Baala mu Israyeli.29 Kweni Yehu wakapatukako chara ku zakwananga izo Yerobowamu mwana wa Nebati wakanangiska nazo Israyeli pa nkhani ya matholi ghagolide agho ghakaŵa mu Beteli na ku Dani.+30 Ntheura Yehova wakati kwa Yehu: “Chifukwa chakuti wachita makora na kuchita chakwenelera pamaso pane, wachita vyose kuyana na mtima wane pa nyumba ya Ahabu,+ miwiro yinayi ya ŵana ŵako yikhalenge pa chitengo cha Israyeli.”+31 Kweni Yehu wakapwelelera chara kwenda mu Dango la Yehova Chiuta wa Israyeli na mtima wake wose.+ Wakafumako chara ku zakwananga izo Yerobowamu wakanangiska nazo Israyeli.+32 Mu mazuŵa ghara Yehova wakamba kudumura* Israyeli vipitikavipitika. Hazayeli wakalutilira kuŵawukira mu chigaŵa chose cha Israyeli.+33 Wakaŵawukira kwamba kumafumiro gha dazi kwa Yorodani, charu chose cha Giliyadi icho ntcha Ŵagadi, Ŵarubeni, na Ŵamanase,+ kufuma ku Aroyeri, kufupi na Dambo la Arinoni, m’paka ku Giliyadi na Bashani.+34 Mdauko unyake wose wa Yehu na vyose ivyo wakachita, na nkhongono zake, asi vili kulembeka mu buku la mdauko wa mu nyengo za mathemba gha Israyeli?35 Paumaliro Yehu wakagona na ŵasekuru ŵake, ŵakamusunga mu Samariya. Mwana wake Yehoyahazi+ wakaŵa themba mu malo ghake.36 Yehu wakawusa Ŵaisrayeli mu Samariya vyaka 28.


text:
FUNDU ZAKALI ZO ZITITIWOVYA MAZUŴA NGANU
Mungafipanga Mtima Cha
FUNDU YA M’BAYIBOLU: “Lekani kufipiya mtima umoyu winu.”—Mateyu 6:25.
Kumbi fundu iyi ying’anamuwanji? Yesu wangukamba mazu yanga pa Upharazgi wa Paphiri. Dikishonale yinyaki yikamba kuti mazu nga Chigiriki ngo akungafwatuliya kuti “kufipiya mtima,” ngangang’anamuwa “mo tosi tivwiya chifukwa cha ukavu, nja kweniso masuzgu nganyaki ngo tikumana nangu pa umoyu.” Kanandi tifipa mtima ndi vinthu va mnthazi. Tosi tifipa mtima ndi vinthu vakukhumbika pa umoyu kweniso tifipiya mtima ŵanthu wo titanja. (Ŵafilipi 2:20) Yesu wachikamba kuti “mungafipanga mtima cha,” watcheŵeskanga akusambira ŵaki kuti angafipiyanga ukongwa mtima vinthu vamawa cha chifukwa vingaŵachitisa kuti aleki kukondwa.—Mateyu 6:31, 34.
Kumbi fundu iyi njakovya mazuŵa nganu? Tingachita umampha ukongwa kulondo ulongozgi waku Yesu. Nchifukwa wuli tikamba viyo? Buku linyaki likamba kuti asani munthu wafipa mtima ukongwa, liŵavu lingatondeka kugwira ntchitu umampha ndipu “wangayamba kutama vilonda va m’moyu, matenda nga mtima ndipuso asima.”
Vo Yesu wangukamba vilongo kuti kufipa mtima kungatiwovya cha. Iyu wanguŵafumba kuti: “Kumbi ndiyani waku imwi yo wangasazgiyaku utali wa umoyu waki chinanga nkhamanavi mwakufipa mtima?” (Mateyu 6:27) Tingasazgiyaku cha utali wa umoyu widu chinanga nkhamanavi chifukwa chakufipa mtima. Kanandi vinthu vo tifipa navu mtima vichitika cha. Munthu munyaki wangukamba kuti: “Nkhutaya ŵaka nyengu kufipiya mtima vamunthazi, ndipu kanandi vinthu vituŵa umampha ukongwa kuluska mo taŵanaŵaniyanga.”
Nchinthu wuli cho chingatiwovya kuti tilekengi kufipa ukongwa mtima? Chakwamba, tigomezengi Chiuta. Asani Chiuta waliska tiyuni ndi kuvwalika maluŵa, wangatondeka cha kuŵapasa vakukhumbika ŵanthu wo atimuteŵete ndi mtima wosi. (Mateyu 6:25, 26, 28-30) Chachiŵi, tikhumbika cha kufipa mtima ndi vinthu vazuŵa linyaki. Yesu wangukamba kuti: “Lekani kufipiya mtima vamawa, chifukwa lamawa le ndi vakufipiska mtima vaki.” Kumbi namwi mugomeza kuti “zuŵa lelosi le ndi masuzu ngaki?”—Mateyu 6:34.
Kulondo ulongozi waku Yesu kungatiwovya kuti tileki kutama. Kweniso kungatiwovya kuja ndi chimangu cha m’mtima cho Bayibolu litichizumbuwa kuti “chimangu chaku Chiuta.”—Ŵafilipi 4:6, 7.


text:
Kumbi Bayibolu Likambanji?
Kumbi Dyaboli ndiyani?
KUMBI MUNGAMUKA KUTI Dyaboli . . .
Ntchakulengeka chauzimu?
Ndi mtima uheni wa munthu?
Ndi maŵanaŵanu waka nga ŵanthu?
VO BAYIBOLU LIKAMBA
Dyaboli wangulongolo ndipuso “wanguyesa” Yesu. (Mateyu 4:1-4) Mwaviyo, Dyaboli ndi mtima pamwenga maŵanaŵanu waka nga munthu cha. Kweni iyu ntchakulengeka chauzimu chiheni.
FUNDU YINYAKI YO TISAMBIRA M’BAYIBOLU
Dyaboli pakwamba wenga mungelu wamampha, kweni “wangujalikisika cha mu unenesa.” (Yohane 8:44) Iyu wanguja waboza ndipu wangugalukiya Chiuta.
Angelu anyaki nawu angumulondo ndipu angugalukiya Chiuta.
—Chivumbuzi 12:9.
Dyaboli wapusisa ŵanthu anandi.
—2 Ŵakorinte 4:4.
Kumbi Dyaboli wangachitisa ŵanthu kuchita vinthu viheni?
ŴANTHU ANYAKI AKAMBA KUTI Dyaboli wangachitisa cha munthu kuti wachiti vinthu viheni, kweni anyaki atopa kulongozeka ndi mizimu yiheni. Kumbi imwi muŵanaŵana wuli?
VO BAYIBOLU LIKAMBA
“Charu chosi che m’manja nga muheni yo.” (1 Yohane 5:19) Dyaboli wachitisa kuti ŵanthu anandi achitengi vinthu viheni kweni wachitisa ŵanthu wosi cha.
FUNDU YINYAKI YO TISAMBIRA M’BAYIBOLU
Dyaboli wapusisa ukongwa ŵanthu.
—2 Ŵakorinte 11:14.
Mizimu yiheni yingachitisa kuti ŵanthu achiti vinthu viheni.
—Mateyu 12:22.
Kweni Yehova wangakuwovyani “kususka Dyaboli.”
—Yakobe 4:7.


text:
Ateŵete Mwakukhumba Ŵija ku Russia
MU 1991, Akaboni aku Yehova ku Russia angukondwa ukondwa ŵati aŵazomerezga kuti ayambiso kupharazga ndi kuwungana. Pa nyengu iyi, mbamanavi wo aŵanaŵananga kuti Akaboni angafika 170,000 mazuŵa nganu. Anyaki mwa apharazgi a Ufumu yaŵa akutuliya mu vyaru vinyaki kuti akawovyi ku Russia. (Mat. 9:37, 38) Sonu tikambiskanengi anyaki mwa ŵanthu yaŵa.
ABALI ATOVYA MIPINGU
Pa nyengu yo Akaboni angupaskikiya wanangwa kuti ayambiso kusopa ku Russia, Matthew wa ku Britain wenga ndi vyaka 28. Mu chaka ichi, pa unganu wa chigaŵa penga nkhani yo yakambanga kuti mipingu ya Kuvuma kwa Europe yikhumbika chovyu. M’bali munyaki wanguzumbuwapu mpingu umoza wa ku tawuni ya St. Petersburg, ku Russia kuti wenga ndi mura yumoza ndi mteŵeti wakovya yumoza. Kweni apharazgi asambiranga Bayibolu ndi ŵanthu anandi. Matthew wangukamba kuti, “Nkhani yati yamala, ndaŵanaŵananga ŵaka za charu cha Russia. Mwaviyo, ndinguromba kwaku Yehova kuti ndiluti kuchiteŵete ku charu ichi.” Iyu wangwamba kusunga ndalama, wanguguliska katundu waki munandi ndipu mu 1992 wangusamukiya ku Russia. Kumbi vinthu vingumuyende wuli?
Matthew wangukamba kuti: “Kusambira chineneru chinyaki kwenga kwakusuza ukongwa. Mwaviyo, ndatondekanga kukambiskana umampha ndi ŵanthu uthenga waku Chiuta.” Iyu wasuzgikanga so kuti wasaniyi nyumba yakujamu. Matthew wangukamba so kuti: “Ndasamukangasamukanga ukongwa ndipu ŵeneku a nyumba andiziŵiskanga mwakuswera kuti ndituwemu.” Chinanga kuti Matthew wangukumana ndi masuzgu yanga, iyu wangukamba kuti: “Ndiwona kuti ndingusankha umampha ukongwa kusamukiya kunu ku Russia. Chifukwa chakuti nditeŵete kunu ndasambira kugomezga ukongwa Yehova kweniso ndawona kuti iyu wandilongozga mu vinandi.” Pati pajumpha nyengu, Matthew wanguŵikika kuja mura ndipuso mpayiniya wapade. Sonu wateŵete pa ofesi ya nthambi yo ye kufupi ndi St. Petersburg.
Mu 1999, Hiroo wa ku Japan wenga ndi vyaka 25. M’chaka ichi, iyu wangumaliza Sukulu Yakusambiza Uteŵeti. Musambizi munyaki wa sukulu iyi wangumuchiska kuti waluti kuchiteŵete ku charu chinyaki. Hiroo wanguvwa kuti ku Russia kukhumbika chovyu. Mwaviyo, wangwamba kusambira chineneru chinyaki cha ku Russia. Iyu wanguchita so chinthu chinyaki. Wangukamba kuti: “Ndinguluta ku Russia ndipu ndinguchijaku myezi 6. Chifukwa chakuti muchipwepwi kuzizira ukongwa ndinguluta mu nyengu yeniyi kuti nkhawoni asani ndingafiska kuchijaku.” Nyengu yachipwepwi yati yamala wanguwere so ku Japan. Iyu wangwamba kusunga ndalama kuti wasamukiyi ku Russia.
Hiroo waja ku Russia kwa vyaka 12 ndipu wateŵetiyapu m’mipingu yinandi. M’mipingu yinyaki mwenga apharazgi akujumpha 100 ndipu mura wenga yija. Mumpingu unyaki, iyu wakambanga yija nkhani zinandi za mu Unganu wa Uteŵeti, wachitiskanga Sukulu ya Uteŵeti Waku Chiuta, Sambiru la Chigongwi cha Alinda ndipuso Masambiru nga Buku ngankhondi. Kweniso wayendiyanga abali ndi azichi anandi kuti wakaŵachiski. Hiroo wangukamba kuti: “Chenga chinthu chakukondwesa ukongwa kuwovya abali ndi azichi kuti aje pa ubwezi wakukho ndi Chiuta.” Kumbi kuteŵete ko kukhumbika apharazgi anandi kungumuwovya wuli? Iyu wangukamba kuti: “Ndechendasamukiyi ku Russia ndenga mura ndipuso mpayiniya, kweni sonu ndipu ndiwona kuti ubwezi wangu ndi Yehova wakho ukongwa. Sonu nditimugomezga ukongwa Yehova kuluska kali.” Mu 2005, Hiroo wangutorana ndi Svetlana ndipu sonu achitiya limoza upayiniya.
Matthew we ndi vyaka 34, ndipu muvurwa waki Michael we ndi vyaka 28. Yiwu atuliya ku Canada. Wosi ŵaŵi anguluta ku Russia ndipu anguzizwa kuwona ŵanthu anandi wo azanga ku maunganu. Kweni mipingu yinandi yenga ndi ŵara ndi ateŵeti akovya amanavi. Matthew wangukamba kuti: “Mpingu wo ndingulutaku kunguza ŵanthu 200 kweni nkhani zosi zingukambika ndi mura yumoza wakukota ndi mteŵeti wakovya yumoza wachinyamata. Ndati ndawona ivi, ndingwamba kuŵanaŵana kuti ndisamukiyi ku Russia kuti nkhawovyi abali ndi azichi.” Iyu wangusamukiya ku Russia mu 2002.
Pati pajumpha vyaka vinayi, Michael wangusamukiya ku Russia ndipu wanguwona kuti abali ŵeche kukhumbika ukongwa. Pakuti wenga mteŵeti wakovya, angumupasa uteŵeti wakuphwere maakaunti, mabuku ndi vigaŵa vakupharazgaku. Iyu wachitanga so ntchitu zinyaki za mlembi, wakambanga nkhani za chisanisani, wawovyanga pa ntchitu yakunozgeke maunganu ngadera kweniso wawovyanga kuti Nyumba za Ufumu zizengeki. Abali ŵeche kukhumbika kuti akawovyi m’mipingu. Sonu Michael ndi mura mumpingu. Chinanga kuti wavuka kugwira ntchitu zinandi, iyu wangukamba kuti: “Ndikondwa ukongwa kuwovya abali ndi azichi. Ndiwona kuti palivi ntchitu yinyaki yakukhumbika ukongwa kuluska iyi.”
Matthew wakutorana ndi Marina ndipu Michael wakutorana ndi Olga. Mabanja yanga ndi abali ndi azichi anyaki alutirizga kuwovya mipingu.
AZICHI APHAMPHU ATOVYA PA NCHITU YAKUVUNA
Mu 1994, Tatyana wenga ndi vyaka 16. Apayiniya apade 6 akutuliya ku Czech Republic, Poland ndi ku Slovakia angwamba kuteŵete mumpingu waki ku Ukraine. Iyu wangukamba kuti: “Apayiniya yaŵa ŵenga aphamphu, akufwatuka, achanju ndipu Bayibolu aliziŵanga umampha.” Tatyana wanguwona mo Yehova wanguŵatumbikiya ndipu wanguti: ‘Nani ndikhumba kuzija mpayiniya wapade.’
Pa holidi, Tatyana walutanga kuchipharazga kumizi ya m’charu chaki ndi ya m’charu cha Belarus ko Akaboni ŵenga ŵechendapharazgeku. Iyu wachitanga viyo chifukwa chakuwona vo apayiniya apade achitanga. Wakondwanga ukongwa kuchipharazga ku vigaŵa ivi ndipu wanguŵanaŵana kuti wasamukiyi ku Russia ndi chilatu chakuti wakasazgiyeku uteŵeti waki. Pakwamba, wanguluta ku Russia kuti wakawoni mzichi munyaki yo wangusamukiya m’charu ichi kweniso kuti wakapenji ntchitu yo yingamuwovya pakuchita upayiniya. Pavuli paki, mu 2000 wangusamukiya ku Russia. Kumbi wangukumana ndi masuzgu wuli wati wafika ku Russia?
Tatyana wangukamba kuti: “Chifukwa chakuti ndengavi ndalama zakuchitiya lendi nyumba yakundija, ndachitanga lendi ndi ŵanthu anyaki mu nyumba yimoza. Kweni kuja viyo kwenga kwakusuzga. Nyengu zinyaki, ndakhumbanga kuwere kwidu. Kweni Yehova wangundiwovya. Ndawonanga kuti ndisaniyengi vitumbiku vinandi asani ndingaleka kuweku.” Mazuŵa nganu, Tatyana ndi m’mishonale ku Russia. Iyu wangukamba kuti: “Vyaka vosi vo ndaja kunu ku Russia ndakumana ndi vinthu vinandi vakukondweska. Ndasaniya mabwezi nganandi ndipu chivwanu changu chakho ukongwa.”
Mzichi Masako ngwa ku Japan ndipu we ndi vyaka pafupifupi 50. Iyu wakhumbisiskanga kuja m’ mishonale, kweni watondekanga chifukwa chakuti watamanga. Kweni wati wajaku umampha, wangusamukiya ku Russia kuti wakawovyi pa ntchitu yakupharazga. Chinanga kuti kusaniya nyumba ndi ntchitu yamampha venga vakusuzga, kweni wafiskanga kuchita upayiniya. Iyu wagwiranga ntchitu yakusambiza ŵanthu Chijapanizi ndi ntchitu zinyaki za munyumba. Nchinthu wuli chamuwovya kuti walutirizgi kuchita upayiniya?
Masako waja ku Russia vyaka 14 ndipu wangukamba kuti: “Likondwa lo ndisaniya mu uteŵeti ndilu litindiwovya kuti ndiluweku masuzgu ngosi ngo ndikumana nangu. Ndikondwa ukongwa asani ndipharazga ko kulivi apharazgi a Ufumu anandi. Kwaku ini, nchakuziziswa ukondwa kuwona mo Yehova wandiwovye kusaniya chakurya, vakuvwara ndi pakugona.” Masako wakuteŵetiyapu so m’charu cha Kyrgyzstan. Kweniso wawovyapu kagulu ka Chingelezi, Chitchayinizi ndi kagulu ka Chiwiga. Sonu wachita upayiniya ku St. Petersburg.
MABANJA NGATOVYA MIPINGU
Chifukwa cha ukavu, mabanja nganandi ngatanja kuluta ku vyaru vinyaki kuti akasaniyi ndalama. Kweni mabanja nganyaki ngachita vo Abrahamu ndi Sara anguchita. Yiwu asamukiya ku vyaru vinyaki kuti akateŵete Chiuta. (Chiy. 12:1-9) Mwakuyeruzgiyapu, Mikhail ndi Inga, mba ku Ukraine. Yiwu angusamukiya ku Russia mu 2003. Mikhail ndi Inga anguswera cha kusaniya ŵanthu akusambira nawu Bayibolu.
Mikhail wangukamba kuti: “Zuŵa linyaki tinguluta kuchipharazga ku malu ko Akaboni ŵenga ŵechendapharazgeku. Munthu munyaki wakukota wangutifumba kuti, ‘Kumbi mupharazga?’ Tati tazomera, wangukamba kuti: ‘Ndinguziŵa kuti zuŵa linyaki muzengi panyumba yangu. Mazu ngaku Yesu ngangatondeka cha kufiskika.’ Pavuli paki, wangukamba mazu ngo nge pa lemba la Mateyu 24:14.” Mikhail wangukamba so kuti: “Mu chigaŵa chenichi, tingusaniya anthukazi pafupifupi 10 a tchalitchi la Baptist. Yiwu akhumbisiskanga kusambira uneneska. Ŵenga ndi buku la Mungathe Kukhala ndi Moyo Kosatha ndipu aligwiriskiyanga ntchitu pa kusambira Bayibolu pa Chisulu ndi pa Sabata peposi. Tingumuka mafumbu ngawu ndi kumbiya limoza sumu za Ufumu kwa nyengu yitali. Pavuli paki, tinguryiya limoza chakurya cha mazulu. Ndiluwengi cha vo vinguchitika pa zuŵa ili.” Mikhail ndi Inga angukamba kuti kuteŵete ko kukhumbika apharazgi anandi a Ufumu kwaŵawovya ukongwa kuja pa ubwezi wakukho ndi Yehova. Kwaŵawovya so kuti ayanjengi ukongwa ŵanthu ndipu Yehova waŵatumbika ukongwa. Sonu Mikhail wateŵete nge wakuwonere dera.
Yury ndi muwolu waki Oksana mba ku Ukraine ndipu ŵe ndi vyaka va ma 30. Mwana wawu Aleksey sonu we ndi vyaka 13. Mu 2007, anguluta ku ofesi ya nthambi ya ku Russia. Ŵati awona mapu ya ku Russia, angusaniya kuti kwe vigaŵa vinandi vo vileka kupharazgika. Oksana wangukamba kuti: “Tati tawona mapu iyi, tinguziŵa kuti ku Russia kukhumbika apharazgi anandi a Ufumu. Tinguŵanaŵana kuti tisamukiyi ku Russia.” Kumbi ndi vinthu wuli vinyaki vo vinguŵawovya? Yury wangukamba kuti: “Kuŵerenga nkhani za m’mabuku ngidu kungutiwovya ukongwa. Yinyaki mwa nkhani izi yenga yakuti, ‘Kodi Mungakatumikire Kudziko Lina?’ * Tinguluta ku malu ngo ofesi ya nthambi yingukamba kuti tingasamukiya ndipu tingwamba kupenja nyumba ndi ntchitu.” Banja ili lingusamukiya ku Russia mu 2008.
Yury ndi Oksana angusuzgika ukongwa kusaniya ntchitu ndipu kanandi asinthangasinthanga nyumba. Yury wangukamba kuti: “Kanandi tapemphanga Yehova kuti watiwovyi kuti tileki kugongowa. Tingulutirizga ntchitu yidu yakupharazga ndi chigomezgu chakuti Yehova watiwovyengi. Yehova wangutiwovya nadi chifukwa taŵikanga vinthu va Ufumu panthazi. Uteŵeti uwu ungutovya kuti banja lidu lije lakukho.” (Mat. 6:22, 33) Kumbi uteŵeti uwu ungumuwovya wuli Aleksey? Oksana wangukamba kuti: “Wamuwovya ukongwa. Iyu wangujipereka kwaku Yehova ndipu wangubatizika we ndi vyaka 9. Chifukwa chakuti Aleksey wawonanga kuti ku Russia kukhumbika apharazgi anandi, wachitanga upayiniya wakovya asani we pa holidi. Tikondwa ukongwa asani tiwona mo watanjiya uteŵeti.” Sonu, Yury ndi Oksana mbapayiniya apade.
“NDIDANDAWULA ŴAKA KUTI NDINGUYAMBA LIŴI CHA”
Nge mo abali ndi azichi yaŵa akambiya, kuti munthu wasamukiyi ko kukhumbika apharazgi anandi watenere kuthemba ukongwa Yehova. Kukamba uneneska, munthu ukumana ndi masuzgu nganandi asani uteŵete ko kukhumbika apharazgi, kweni ukondwa ukongwa chifukwa chakupharazgiya ŵanthu uthenga wamampha wa Ufumu. Kumbi namwi mungasamukiya ko kulivi apharazgi anandi a Ufumu? Asani namwi mungachita viyo, mungavwa nge mo Yury wangukambiya. Iyu wanguti: “Ndidandawula ŵaka kuti ndinguyamba liŵi cha uteŵeti uwu.”
^ ndimi 20 Wonani Chigongwi cha Alinda cha Chichewa cha October 15, 1999, peji 23-27.


text:
Nkhani Nambara 37: Cihema Cakusopelamo
Kasi ukuyimanya nyumba iyi? Ici cikaŵa cihema capadera cakusopelamo Yehova. Cikacemekangaso cihema cakukumanamo. Ŵanthu ŵakamara kuzenga cihema ici pakati pajumpha cilimika cimoza ŵati ŵafuma mu Egupto. Kasi ukumumanya uyo wakaŵatuma kuti ŵazenge cihema?
Wakaŵa Yehova. Yehova wakaphalira Mozesi apo wakaŵa pacanya pa Phiri la Sinayi umo wakeneranga kuzengera cihema. Wakati cizengeke mwakuti cingayegheka mu vigaŵavigaŵa. Mu nthowa iyi vigaŵa vya cihema vikaŵa vyakuti vingayegheka kuluta navyo pa malo ghanyake. Sono para Ŵaisrayeli ŵakasamukiranga pa malo ghanyake mu mapopa, ŵakayeghanga cihema.
Usange ungawona mukati mu cipinda cicoko ico cili kuumaliro kwa cihema, ungawona bokosi. Bokosi ili likucemeka likasa la phangano. Likaŵa na ŵangelo ŵaŵiri panji ŵakerubi ŵa golide, yumoza uku munyake uku. Ciuta wakalembaso Malango ghanyake 10 pa malibwe ghaŵiri ghakupapatala, cifukwa Mozesi wakaswa malibwe ghakwamba. Malibwe agha ghakasungikanga mu likasa la phangano. Ndiposo, ciŵiya cakuzura na mana cikasungikangaso mwenemumo. Kasi mana ukughakumbuka?
Yehova wakasankha Aroni, mukuru wa Mozesi, kuŵa musofi mukuru. Wakalongozganga ŵanthu pakusopa Yehova. Ŵana ŵake nawoso ŵakaŵa ŵasofi.
Wona cipinda cikuru ca cihema. Nchikuru kuluska kaŵiri cipinda cicoko. Kasi ukuliwona bokosi ilo mukati mwake mukufuma josi? Ili ni jochero apo ŵasofi ŵakawochelangapo sembe ya vyakununkhira. Muliso cakuŵikapo nyali ico cili na nyali zinkhondi na ziŵiri. Cinthu cacitatu ico cili mu cipinda ici ni thebulo. Pa thebulo ili ŵakasungangapo vingwa 12.
Pa luŵaza lwa cihema pali ciŵiya, panji beseni likuru, lakuzura na maji. Nchito yake yikaŵa yakuti ŵasofi ŵagezelengemo mu mawoko na malundi. Paliso jochero likuru. Pa jochero ili ŵakawochelangapo sembe za nyama izo zikapelekekanga kwa Yehova. Cihema cikaŵanga mukati mu msasa, ndipo Ŵaisrayeli ŵakakhalanga mu mahema mwakuzingilizga cihema cakusopelamo.
Exodus 25:8-40; 26:1-37; 27:1-8; 28:1; 30:1-10, 17-21; 34:1, 2; Ŵahebere 9:1-5.
Mafumbo
- Kasi cithuzithuzi ico cili apa nchivici, ndipo nchito yake yikaŵa vici?
- Nchifukwa wuli Yehova wakaphalira Mozesi kuti wapange cihema cakuti ciyeyekenge mwambura kusuzga?
- Kasi bokosi ilo liri mu cipinda cicoko ico cili kuumaliro wa cihema likucemeka vici, ndipo mukati mwake muli vici?
- Kasi Yehova wakasankha njani kuŵa musofi mukuru, ndipo nchito yake yikaŵa vici?
- Zunurani vinthu vitatu ivyo vikaŵa mu cipinda cikuru ca mu cihema.
- Ni vinthu wuli viŵiri ivyo vili mu luŵaza lwa cihema, ndipo nchito yake yikaŵa vici?
Mafumbo ghanyake
- Ŵazgani Exodus 25:8-40; 26:1-37; 27:1-8; na 28:1.
Kasi ŵakerubi awo ŵakaŵa pa “likasa la ukaboni” ŵakimilanga vici? (Ex. 25:20, 22; Maŵa. 7:89; 2 Mathe. 19:15)
- Ŵazgani Exodus 30:1-10, 17-21; 34:1, 2; na Ŵahebere 9:1-5.
Nchifukwa wuli Yehova wakazirwiska comene dango lakuti ŵasofi awo ŵakateŵeteranga pa cihema ŵakeneranga kugeza, ndipo fundo iyi yikwenera kutikhwaska wuli lero? (Ex. 30:18-21; 40:30, 31; Heb. 10:22)
Ni mwauli umo mpositole Paulosi wakalongolera kuti cihema na phangano la Dango vikaŵa vyaleka kugwira nchito pa nyengo iyo wakaŵalemberanga kalata Ŵakhristu Ŵacihebere? (Heb. 9:1, 9; 10:1)